Mat Sabu dakwa darurat perintah serangan ke atas Parlimen ala Capitol

Presiden Amanah Mohamad Sabu muncul sebagai ahli Parlimen pembangkang pertama yang membidas pengisytiharan darurat selepas perkenan Yang di Pertuan Agong dengan membandingkannya dengan keadaan di Amerika Syarikat di mana darurat diumumkan di Washington untuk mengelak tragedi tunjuk perasaan berulang di Capitol Hill oleh penyokong Presiden Donald Trump.“Muhyiddin ikut cara Donald Trump. Serang Parlimen (Capitol), istihar darurat dan tidak hormat keputusan pilihan raya,” kata Mohamad atau lebih dikenali sebagai Mat sabu dalam hantaran di Twitter, hari ini.Hari ini, Trump mengisytiharkan darurat di Washington D.C. menjelang pelantikan rasmi bakal Presiden Joe Biden yang dijadual 20 Januari ini dengan memerintahkan Persekutuan membantu gerak kerja susulan Perasmian Presiden ke-59 dari 11 Januari hingga 24 Januari 2021.Pada Isnin, media melaporkan Biro Penyiasatan Persekutuan (FBI) memberi amaran protes bersenjata sedang dirancang di semua 50 ibu negara Amerika Syarikat (AS), termasuk bangunan Capitol, menjelang pelantikan rasmi presiden.Awal Januari lalu, sekumpulan penyokong setia Trump menyerbu bangunan Capitol, bertempur  dengan polis dan merosakkan harta benda.Rusuhan itu tercetus selepas Trump mendesak penyokongnya untuk membantah apa yang didakwanya berlaku penipuan dalam pilihan raya.Sementara itu di Malaysia, Sultan Abdullah Sultan Ahmad Shah memperkenankan satu pengisytiharan darurat bagi membendung pandemik Covid-19 berkuat kuasa hari ini sehingga 1 Ogos 2021.Dalam satu kenyataan, Istana Negara memberitahu Istana Negara itu, satu jawatankuasa bebas yang dianggotai ahli-ahli Parlimen kerajaan dan pembangkang serta pakar-pakar kesihatan dan yang berkaitan akan ditubuhkan.Tambah kenyataan itu lagi, semalam Perdana Menteri Muhyidin Yassin menyembah maklum keputusan Kabinet berkenaan cadangan pelaksanaan darurat sebagai langkah proaktif untuk membendung dan melandaikan kes positif Covid-19 harian yang mencecah empat angka secara berterusan sejak bulan Disember lalu.“Setelah memperhalusi penjelasan YAB perdana menteri dan sembah taklimat daripada Ketua Setiausaha Negara Mohd Zuki Ali; Peguam Negara Idrus Harun, Ketua Pengarah Kesihatan Dr Noor Hisham Abdullah; Pengerusi Suruhanjaya Pilihan Raya Abdul Ghani bin Salleh, Ketua Polis Negara Abdul Hamid Bador dan Panglima Angkatan Tentera Affendi Buang, maka Sultan Abdullah berpandangan bahawa penularan wabak Covid-19 di negara ini berada di tahap yang amat kritikal dan adanya keperluan Pengisytiharan Proklamasi Darurat berdasarkan Fasal (1) Perkara 150 Perlembagaan Persekutuan.“Perlu dimaklumkan bahawa perkenan ini juga mengambil kira rundingan Seri Paduka Baginda dengan Raja-Raja Melayu.”Dalam ucapan perutusannya pagi tadi, Muhyiddin turut memberi amaran tindakan tegas akan diambil terhadap sesiapa sahaja yang mengancam usaha memerangi pandemik Covid-19.Beliau berkata Parlimen juga tidak akan bersidang sepanjang tempoh darurat dilaksanakan, dan Pilihan Raya Umum (PRU) atau Kecil akan diadakan.


Jangkitan kekal menurun, catat kes baru bawah 1,000 hari ini

Malaysia mencatatkan 941 kes baru Covid-19 hari ini menjadikan kes keseluruhan penularan dalam negara berjumlah 342,885.Negara juga mencatat sebanyak 1,097 kes sembuh menjadikan jumlah keseluruhan kes sembuh meningkat kepada 327,406.Sementara itu, Selangor sekali lagi mencatat kes harian tertinggi hari ini dengan 219 kes.Ia kemudian disusuli Sarawak (192), dan Johor (171) sementara Perlis tidak mencatatkan sebarang kes hari ini.Hanya Wilayah Persekutuan Labuan, Putrajaya, Perak, Pahang dan Terengganu sahaja yang mencatatkan kes satu digit hari ini.Kes aktif dengan kebolehjangkitan pula kini berjumlah 14,219.Daripada jumlah itu 166 pesakit ditempatkan di Unit Rawatan Rapi termasuk 73 orang memerlukan bantuan alat pernafasan.Malaysia turut mencatat 5 lagi korban akibat Covid-19, menjadikan jumlah mangsa yang maut meningkat kepada 1,260 orang.


AS sekat pegawai Iran selepas tindakan keras terhadap protes

Amerika Syarikat (AS) menyekat beberapa pegawai Iran pada Rabu, menambahkan lagi tekanan ke atas Tehran berhubung tindakan keras Republik Islam itu terhadap penunjuk perasaan.
Langkah terbaru Washington itu merupakan tindak balas ke atas tindakan keras Iran terhadap protes yang tercetus selepas seorang wanita, Mahsa Amini, meninggal dunia dalam tahanan.
Dalam satu kenyataan, Jabatan Perbendaharaan AS berkata sekatan dikenakan terhadap ketua pendakwa raya Iran Mohammad Montazeri, atas dakwaan beliau mengarahkan mahkamah untuk memberikan hukuman berat terhadap penunjuk perasaan yang ditangkap ketika protes.
Turut disekat ialah syarikat Iran, Imen Sanat Zaman Fara, yang mana Jabatan Perbendaharaan AS mendakwa syarikat tersebut menyediakan pelbagai peralatan termasuk kenderaan perisai bagi kegunaan Pasukan Penguatkuasa Iran untuk menindas rakyat.
Dalam pada itu, Washington juga mengenakan sekatan ke atas dua pegawai kanan Pasukan Penentangan Basij Iran yang bergabung dengan Pengawal Revolusi Iran dalam protes tersebut, selain dua pegawai Kor Pengawal Revolusi Islam (IRGC).
“Kami kecam tindakan rejim Iran yang semakin menekan rakyatnya yang mempertahankan hak mereka sendiri,” kata Brian Nelson, setiausaha bahagian keganasan dan perisikan kewangan bagi Jabatan Perbendaharaan, dalam kenyataan tersebut.
Misi Iran ke Pertubuhan Bangsa-Bangsa Bersatu di New York bagaimanapun tidak memberi sebarang maklum balas setakat ini.
Protes rakyat Iran menandakan salah satu penentangan paling berani terhadap kerajaan teokrasi republik itu sejak Revolusi Islam 1979.
Iran mendakwa Barat mencetuskan pergolakan, sehingga pasukan keselamatannya terpaksa berhadapan keganasan.
Langkah yang dibuat pada Rabu itu turut membekukan aset-aset AS yang berkait, dan secara amnya menyekat rakyat Amerika daripada berurusan dengan pihak terlibat.
Sesiapa yang terlibat dalam transaksi dengan pihak tersebut juga berisiko dikenakan sekatan.
Pegawai lain yang menjadi sasaran Jabatan Perbendaharaan AS, termasuk Hassan Hassanzadeh, yang didakwa  mengetuai pasukan IRGC di Tehran; Moslem Moein, yang dituduh menyelia usaha untuk mengawal dan menapis aktiviti dalam talian Iran melalui Basij Cyberspace dan Timbalan Penyelaras Basij Hossein Maroufi.


Polis buka kertas siasatan berhubung pencemaran bau Sungai Selangor

Polis membuka kertas siasatan berhubung kejadian pencemaran bau di Sungai Selangor yang mengakibatkan gangguan bekalan air kepada 1.2 juta akaun atau hampir lima juta pengguna di Lembah Klang, semalam.Ketua Polis Selangor Noor Azam Jamaludin berkata siasatan oleh pihak polis sedang dijalankan dengan kerjasama Lembaga Urus Air Selangor (Luas) dan Jabatan Alam Sekitar (JAS).Menurutnya, siasatan masih di peringkat awal dan sampel air perlu diambil untuk dianalisis bagi mengetahui punca atau lokasi sebenar pencemaran itu berlaku.Menurutnya, siasatan dilakukan mengikut Seksyen 430 Kanun Keseksaan atas kesalahan melakukan perbuatan khianat sehingga menyebabkan berlaku pemutusan bekalan air untuk tujuan pertanian, makanan atau minuman kepada manusia dan haiwan atau bagi menjalankan sebarang pengeluaran.“Proses ini memakan masa dan memerlukan bantuan pakar dan forensik. Kami sedang menyiasat dengan bantuan Luas dan JAS untuk mengenal pasti mereka yang terlibat“Tindakan tegas dari sudut undang-undang akan diambil ke atas mereka yang bertanggungjawab menyebabkan pencemaran itu,” katanya ketika dihubungi Bernama.Menurutnya, siasatan dilakukan mengikut Seksyen 430 Kanun Keseksaan atas kesalahan melakukan perbuatan khianat sehingga menyebabkan berlaku pemutusan bekalan air untuk tujuan pertanian, makanan atau minuman kepada manusia dan haiwan atau bagi menjalankan sebarang pengeluaran.Menteri Alam Sekitar dan Air Tuan Ibrahim Tuan Man semalam dilaporkan berkata Loji Rawatan Air (LRA) Sungai Selangor Fasa 1,2 dan 3 dan LRA Rantau Panjang dihentikan tugas akibat pencemaran sumber air mentah pada pukul 2 pagi semalam.Menurutnya, siasatan awal pihak berkuasa mendapati bahan pelarut (solvent) merupakan bahan punca kepada pencemaran bau awal pagi tadi yang sama dengan kejadian pada awal September lepas, bagaimanapun punca sebenar pencemaran masih dalam siasatan.Katanya, beberapa kawasan kilang dikenal pasti menjadi punca pencemaran berkenaan dan tidak menolak kemungkinan bahan pelarut itu dibuang oleh kilang-kilang haram yang beroperasi di sekitar Selangor.Awal pagi semalam, sejumlah 1,196,457 akaun Air Selangor membabitkan 1,292 kawasan di Kuala Lumpur, Petaling, Klang/Shah Alam, Kuala Selangor, Hulu Selangor, Gombak dan Kuala Langat mengalami gangguan bekalan air tidak berjadual setelah empat LRA Sungai Selangor itu dihenti tugas, ekoran pencemaran sumber air mentah.


Anwar beri ‘ganjaran politik’ dalam lantikan Kabinet?

Barisan Kabinet kerajaan akhirnya sempurna selepas semua timbalan menteri diumumkan pada 9 Disember lalu membolehkan pentadbiran pimpinan Anwar Ibrahim bergerak dengan kapasiti penuh, namun senarai jemaah menterinya dan langkah yang diambil perdana menteri itu terus mencetuskan persoalan.
Barisan Kabinet kali ini menyaksikan seramai 28 menteri dibantu 27 timbalan menteri yang mana jawatan tersebut diagihkan kepada parti PKR, Umno, DAP, Amanah, Gabungan Parti Sarawak (GPS), Gerakan Rakyat Sabah (GRS), Warisan, Upko dan seorang bukan ahli politik.
Menariknya mengenai pengumuman Kabinet kerajaan kali ini kerana ia penuh dengan "kejutan", malah menarik banyak reaksi daripada masyarakat yang turut meluahkan pandangan mereka di media sosial.
Sebagai contoh, ramai meluahkan rasa kecewa apabila antara nama individu yang dinantikan seperti Dr Dzulkefly Ahmad, Yeo Bee Yin, dan Gobind Singh Deo tiada dalam senarai pengumuman Kabinet.
Ketiga-tiga individu ini disifatkan sebagai antara menteri cemerlang ketika memegang portfolio kesihatan, sains, teknologi dan alam sekitar dan komunikasi dan multimedia semasa pentadbiran Pakatan Harapan (PH) pada 2018 hingga 2020.
Sebaliknya, nama yang diumumkan ialah Presiden Umno Ahmad Zahid Hamidi yang kini memegang jawatan timbalan perdana menteri dan menteri kemajuan desa dan wilayah.
Manakala Tengku Zafrul Aziz dilantik sebagai menteri perdagangan antarabangsa dan industri.
Nama-nama seperti ini menarik perhatian kerana Zahid kini sedang menghadapi 47 pertuduhan kes mahkamah manakala Zafrul pula tewas kepada Dzulkefly ketika bertanding di kerusi Parlimen Kuala Selangor pada Pilihan Raya Umum ke-15 (PRU15) baru-baru ini.
Lantikan seperti ini menimbulkan tanda tanya mengapa Anwar tidak memilih ahli Parlimen yang lebih layak atau menjemput kembali individu seperti Khairy Jamaluddin atau Maszlee Malik menerusi lantikan senator kerana ini antara nama yang menjadi pilihan ramai dalam kalangan penyokong PH sebelum ini.
Walaupun masih terlalu awal untuk menilai prestasi menteri yang baru dilantik, terdapat juga luahan kebimbangan oleh segelintir pihak apabila Dr Zaliha Mustafa dan Fadhlina Sidek yang buat pertama kali dipilih menjadi ahli Parlimen - akan berdepan tugasan berat memandangkan mereka memegang portfolio kesihatan dan pendidikan.
Untuk rekod, negara masih belum bebas sepenuhnya daripada ancaman Covid-19 dan ini mendorong orang ramai untuk meminta individu seperti Dzulkefly atau Khairy kembali memandangkan mereka mempunyai pengalaman menerajui Kementerian Kesihatan berdepan wabak tersebut.
Selain itu, isu pendidikan turut menjadi perbualan hangat apabila rakyat menggesa supaya sistem pendidikan negara dinilai semula dan ditambah baik serta-merta.
Selain daripada lantikan menteri, orang ramai juga agak tertarik dengan pengumuman Ahmad Maslan kembali memegang jawatan timbalan menteri kewangan yang mana beliau akan berganding bahu dengan Steven Sim dari DAP yang turut memegang jawatan sama.
Pengumuman ini disifatkan sebagai mengejutkan apabila setiausaha agung Umno itu sebelum ini pernah memegang jawatan sama pada 16 Mei 2013 semasa pentadbiran Najib Razak sebagai perdana menteri.
Bagaimanapun, nama Ahmad menjadi "terkenal" pada ketika itu apabila beliau cuba mempertahankan keputusan kerajaan yang ingin memperkenalkan sistem cukai GST bagi menggantikan SST dengan mengatakan harga barang tidak akan naik.
Beliau kemudian dilantik sebagai timbalan menteri perdagangan antarabangsa dan industri apabila berlaku rombakan Kabinet pada Julai 2015.
Beralih kepada pandangan yang lebih menyeluruh, Kabinet yang diumumkan kali ini menampakkan Umno "menang besar" apabila parti itu merekodkan jumlah lantikan kedua tertinggi meskipun gabungan parti politik yang diterajuinya, Barisan Nasional (BN) mengalami kekalahan teruk pada PRU15.
Umno memiliki enam jawatan menteri dan lima timbalan menteri, lebih menonjol berbanding DAP yang mempunyai empat menteri dan enam timbalan menteri, meksipun parti ini meraih jumlah kerusi kedua tertinggi di Parlimen.
Menurut Felo Kanan Majlis Profesor Negara, Jeniri Amir, lantikan Kabinet ini juga tidak lari daripada elemen "ganjaran", apabila proses pemilihan perlu mengikut kuota parti bagi memastikan sokongan terhadap pimpinannya dapat bertahan.
"Walaupun ada yang kata ini bukan ganjaran, tetapi jelas sekali lantikan ini mengikut hierarki dan kuota parti yang mana ini ditafsirkan sebagai satu bentuk ganjaran.
"Ini menunjukkan tangan beliau sudah terikat berhubung bagaimana kerajaan ini dibentuk," katanya kepada MalaysiaNow.
Sementara itu, Jeniri turut menganggap Anwar melanggar prinsipnya apabila melantik diri sendiri sebagai menteri kewangan serta mengangkat Zahid sebagai timbalan perdana menteri.
Katanya, walaupun Anwar memberi justifikasi berhubung keputusan yang dibuat, namun perkara itu dilihat masih mencemarkan namanya dan jenama reformasi yang diperjuangkan selama ini.
"Ini jelas mendapat mendapat reaksi negatif daripada rakyat," katanya.
“Mereka sudah beri janji sebelum berkuasa, tetapi selepas berkuasa lain pula ceritanya."


Muhyiddin tuntut permohonan maaf Anwar, Zahid kerana fitnah PN

Pengerusi Perikatan Nasional (PN) Muhyiddin Yassin menuntut permohonan maaf daripada Perdana Menteri Anwar Ibrahim dan Timbalan Perdana Menteri Ahmad Zahid Hamidi berhubung tuduhan gabungan itu mengambil wang daripada syarikat perjudian untuk membiayai kempen Pilihan Raya Umum ke-15 (PRU15).
Ahli Parlimen Pagoh itu berkata, PN akan berbincang dengan pasukan peguam mereka mengenai tindakan seterusnya.
"Kita tuntut mereka mohon maaf. Ini satu fitnah dan tuduhan yang berat.
“Selepas itu kita akan tengok apa yang mereka lajukan," katanya ditemui media di Kuala Lumpur hari ini.
Semalam, Menteri di Jabatan Perdana Menteri (Undang-undang dan Reformasi Institusi) Azalina Othman Said dalam jawapan bertulis di Dewan Rakyat bahawa Suruhanjaya Pencegahan  Rasuah Malaysia (SPRM) tidak dapat mengesahkan dakwaan yang dibuat oleh Anwar.
Anwar memberi bayangan parti “Melayu” dan parti “Islam” menerima dana syarikat perjudian yang terlibat dengan cabutan judi khas.
Zahid turut mengulang tuduhan itu dengan menyatakan beliau yakin sumber wang daripada pihak “sebelah sana”, merujuk kepada PN datang daripada syarikat judi.
Menurut Muhyiddin, kenyataan Azalina jelas menunjukkan ketiadaan bukti dan petanda terhadap dakwaan Anwar itu.
Dalam perkembangan lain, PAS yang merupakan parti komponen PN turut mendesak permohonan maaf daripada Anwar berhubung fitnah itu.


'Jangan cabar saya', Anwar ingatkan Muhyiddin berhubung isu RM600 bilion

Perdana Menteri Anwar Ibrahim mengingatkan Muhyiddin Yassin supaya tidak mencabar kerajaan berhubung isu dana RM600 bilion yang didakwa diseleweng kerajaan di bawah pentadbiran pengerusi Perikatan Nasional (PN) itu sebelum ini.
Perdana menteri menegaskan bahawa berdasarkan maklumat diperolehnya, sememangnya ternyata wujud beberapa proses dan prosedur yang tidak dipatuhi dalam perbelanjaan dana berkenaan yang dibuat semasa perintah kawalan pergerakan (PKP) dan darurat sebelum ini.
Malah beliau yang juga menteri kewangan mendedahkan terdapat beberapa syarikat berkepentingan atau terkait dengan keluarga yang turut terlibat.
"Jadi saya ingin jelaskan bukan maksud saya, sepertimana (saya kata) saya nak tumpu perhatian mengurus negara, memacu pertumbuhan ekonomi dan memberi kebajikan kepada rakyat. Tetapi sebaik dicabar, kita terpaksa melihat.
“Mereka boleh uar-uarkan bersih tidak bersih, (tetapi) tidak bersih sama sekali bila kita sebut tentang kelulusan yang dibuat tidak ikut peraturan, begitu juga kelulusan yang dibuat semasa PKP," katanya dalam sidang media pertamanya sebagai menteri kewangan, hari ini.
Semalam, Muhyiddin pada sidang media selepas menyampaikan ceramah Grand Finale PN sempena Pilihan Raya Umum ke-15 (PRU15) Parlimen Padang Serai mahu Anwar menyiasat isu berkaitan dana itu dengan betul dan mendapatkan data sebenar sebelum mengeluarkan sebarang kenyataan.
Mengulas lanjut, Anwar yang juga pengerusi Pakatan Harapan mempersoalkan kenyataan awal Muhyiddin sewaktu menjadi perdana menteri dahulu berkenaan dana berkenaan yang didakwanya  telah mengelirukan ramai pihak, seolah-olah kerajaan membelanjakan wang begitu banyak demi rakyat.
"Kenyataan itu sengaja mengelirukan seolah-olah kerajaan bagi wang begitu banyak, (tetapi) sejumlah besar sebenarnya adalah wang KWSP (Kumpulan Wang Simpanan Pekerja), wang rakyat sendiri, ini saya dah ulas dua tahun lalu di Parlimen.
"Di bawah-bawah tengok, wah begitu besar kita belanja, sekarang baru dia (Muhyiddin) akui, sebenarnya bukan, kerana wang itu wang KWSP dan wang bank melalui keputusan moratorium, tetapi ada berpuluh bilion ringgit lain yang diperuntukkan (dari jumlah RM600 bilion) yang menunjukkan ada pelanggaran peraturan," katanya.
Berhubung kenyataan Setiausaha Agung PAS Takiyuddin Hassan yang mahu mengambil tindakan perundangan sekiranya Anwar gagal memberikan bukti berhubung dakwaan kononnya dana pilihan raya PN datang daripada syarikat perjudian, Anwar menasihatkannya supaya tidak bersikap gopoh.
"Jangan gopoh kerana saya sekarang menteri kewangan, fail ada pada saya," katanya.


Taikun hartanah, Mustapha Kamal meninggal dunia

Ahli perniagaan Mustapha Kamal Abu Bakar meninggal dunia hari ini pada usia 73 tahun di Institut Jantung Negara (IJN)
Pengasa Kumpulan EMKAY itu merupakan tokoh yang bertanggungjawab dalam pembangunan Damansara Perdana dan beberapa bandar terkenal lain di Selangor.
Dalam ucapannya di hadapan pelajar Universiti Kebangsaan Malaysia pada 2014, Mustapha berkata beliau hanya seorang "pelajar biasa” ketika di universiti.
“Pakcik bukan pelajar yang cemerlang. Saya tidak malu untuk mengaku saya tidak pernah berada di kedudukan lima terbaik dalam kelas.
“Namun pada masa sama, saya bukan seorang yang bodoh," katanya sambil menambah kisah kejayaannya harus memberi motivasi kepada orang lain.
“Bagaimanapun ia menuntut anda laksanakan banyak perkara. Tiada jalan pintas."
Anak perempuan Mustapha, Felina berkata jenazah bapanya kini berada di kediaman mereka di Petaling Jaya bagi urusan pengebumian dan akan dikebumikan di Tanah Perkuburan Islam Bukit Kiara selepas zohor hari ini.
“Pada 10.15 pagi tadi jenazah ayah telah tiba di rumah dan jenazah akan dimandi dan dikafankan di rumah sebelum dikebumikan di Tanah Perkuburan Islam Bukit Kiara”.
Dilahirkan di Kampung Changkat, Pusing, Perak, Mustapha pernah mendapat jolokan sebagai "Raja Perumahan Mampu Milik" kerana bertanggungjawab membangunkan lebih 12,000 rumah kos rendah di Selangor dan Perak.


Sidang Dewan Rakyat ditambah satu hari lagi, bincang pindaan Akta 342

Perdana Menteri Ismail Sabri Yaakob setuju untuk menambah sehari persidangan Dewan Rakyat pada Isnin bagi membincangkan Akta 342, kata Speaker Dewan Rakyat Azhar Harun hari ini.“Penambahan satu, dua atau 20 hari di bawah kuasa ketua majlis iaitu perdana menteri.“Perdana menteri selaku ketua majis telah menggunakan budi bicara beliau menambah satu hari lagi mengikut keperluan sedia ada,” katanya.Persidangan kali ini dijadualkan berakhir hari ini selepas 32 hari sesi bermula 25 Oktober lalu.Pindaan terhadap Akta 342 itu mengandungi Rang Undang-Undang (RUU) Akta Pencegahan dan Pengawalan Penyakit Berjangkit (Pindaan) 2021 dan dijangka akan menjadi tumpuan sidang hari ini.Antara cadangan pindaan akta itu termasuk menambah jumlah kompaun kepada pelaku kesalahan langgar SOP kesihatan Covid-19 oleh individu atau syarikat.Peraturan Mesyuarat 11 (2) menyatakan antaranya ketua atau timbalan ketua majlis hendaklah menetapkan sekurang-kurangnya 28 hari sebelum permulaan tiap-tiap penggal, tarikh-tarikh Majlis akan bermesyuarat dalam penggal itu, tetapi disyaratkan iaitu ketua atau timbalan ketua majlis boleh mengubah tarikh-tarikh yang ditetapkan dari semasa ke semasa.


Sorry.


Azmin ketuai angkat sumpah kumpulan pertama Kabinet

Menteri Kanan Mohamed Azmin Ali mengetuai angkat sumpah kumpulan pertama menteri dalam istiadat sumpah pelantikan jawatan dan sumpah setia dan simpan rahsia di hadapan Yang di-Pertuan Agong Sultan Abdullah Sultan Ahmad Shah hari ini.Kumpulan kedua menteri diketuai Menteri Alam Sekitar dan Air Tuan Ibrahim Tuan Man, ketiga diketuai Menteri Komunikasi dan Multimedia Annuar Musa dan keempat oleh Menteri Luar Negeri Saifuddin Abdullah sementara yang kelima oleh Menteri Pembangunan Luar Bandar Mahdzir Khalid.Turut berangkat pada istiadat yang bermula pada 2.30 petang itu ialah Raja Permaisuri Agong Tunku Azizah Aminah Maimunah Iskandariah.Perdana Menteri Ismail Sabri Yaakob yang dijadualkan hadir bagaimanapun tidak dapat berbuat demikian selepas terpaksa menjalani kuarantin kendiri bermula hari ini setelah disahkan kontak rapat pesakit Covid-19.Selain itu, turut hadir pada istiadat berkenaan ialah Ketua Hakim Negara Tengku Maimun Tuan Mat dan Ketua Setiausaha Negara Mohd Zuki Ali.Majlis itu berlangsung susulan pengumuman barisan jemaah menteri baru oleh perdana menteri pada Jumaat lepas.Saf pentadbiran kerajaan baru pimpinan Ismail itu terdiri daripada 31 menteri termasuk empat menteri kanan serta 38 timbalan menteri.Kesemua mereka diumum sebagai anggota pentadbiran negara oleh Ismail, tujuh hari selepas beliau mengangkat sumpah jawatan perdana menteri kesembilan di hadapan Agong pada 20 Ogos lepas.Ismail menggantikan Muhyiddin Yassin yang meletak jawatan pada 16 Ogos selepas hilang majoriti sokongan ahli Parlimen.


'Orang miskin tidak perlu negara': Mahathir bidas kerajaan sekali lagi

Dr Mahathir Mohamad hari ini mengecam pihak berkuasa yang dakwanya berulang kali cuba menghalang beliau daripada bersuara mengenai masalah dihadapi orang Melayu, beberapa hari selepas menuduh Perdana Menteri Anwar Ibrahim cuba menyekat perbezaan pendapat.
Bekas perdana menteri itu dalam satu kenyataan yang diselitkan dengan puisi berbaur sindiran, berkata beliau menjadi takut kerana kini tidak dapat bercakap mengenai nasib orang Melayu di negaranya sendiri.
“Tidak boleh berjumpa pun,” tambahnya.
“Tidak ada tempat. Semua tolak. Empat kali kena tolak ‘atas arahan pihak atasan’.
“Nak lancar proklamasi orang Melayu tanpa sentuh kaum lain, itu hasutan.
“Saya takut. Nak guna sosial media ini bolehkah? Akan dituduh menghasutkah?”
Kenyataan Mahathir hari ini dibuat lebih seminggu selepas beliau mendakwa Anwar menjadi dalang kepada pembatalan secara mengejut majlis Proklamasi Melayu yang akan diadakan di Kuala Lumpur.
Beliau berkata antara lain media sedang "ditapis", dan sebarangan unsur negatif berkaitan kerajaan tidak dibenarkan.
Anwar bertindak balas dengan melancarkan serangan ke atas bekas mentornya di kongres PKR baru-baru ini.
"Ada orang, selepas 22 tahun ditambah 22 bulan kini bercakap mengenai nasib orang Melayu.
“Bagaimana tak hilang kalau kamu bolot untuk kamu, untuk keluarga kamu dan anak-anak kamu. Sekarang bila hilang kuasa, bicara soal rakyat,” kata Anwar.
Mahathir bagaimanapun berkata orang Melayu jatuh miskin selepas beliau meletakkan jawatan sebagai perdana menteri, sambil menambah beliau sudah cuba membetulkan keadaan ketika memegang jawatan tertinggi itu untuk kali kedua di bawah kerajaan Pakatan Harapan (PH).
Mahathir berkata, beliau memohon maaf jika dakwaannya salah.
“Jika salah saya mengeluh tentang nasib orang Melayu, tak apalah,” katanya.
“Saya tidak lagi akan mengeluh. Okaylah.
“Orang miskin tidak perlu negara. Jangan buat apa-apa. Itu hasutan.”


Hikayat Negeri Boleh

Kita tidak patenkan apa yang bukan kepunyaan kita.Atau betulnya, kita tidak patenkan sesuatu yang milik bersama.Mengapa kita mesti meraup sesuatu yang tidak perlu direbutkan?Jika kita lekas meruok betapa daging harimau menangis itu tidak wajar direbut oleh seorang usahawan, kita juga mesti menidakkan sebarang usaha untuk mempatenkan udara, air, api atau bintang dan bulan.Itu semuakan milik kita manusia secara bersama.Tidak kiralah sang dia itu Melayu atau Cina, atau India.Kita mesti berhenti mempunyakan apa yang bukan kepunyaan tunggal.Sepertinya, bolehkah kita mendakwa udara itu Melayu yang punya?Namun begitu masalah dengan umat atau rakyat kita ialah kita memang suka mengisytiharkan sesuatu itu milik kita dengan cara tergesa-gesa.Sebab itu agaknya ada peribahasa melarang mencurahkan air dari dalam tempayan semata-mata kerana kedengaran bunyi guruh.Di Nusantara, penganut Kristian mengenal kata Allah untuk Tuhan, antara lain, seperti yang terpapar dalam The First Dictionary of Dutch-Malay susunan A C Ruyl, Justus Heurnius, dan Caspar Wiltens (1650).Dalam hal ini Allah digunakan untuk menerjemah kata Belanda untuk Tuhan iaitu Godt.Apa lagi terjemahan yang munasabah kalau memang Tuhan itu adalah Allah?Kamus ini juga merujuk kepada kata-kata lain melibatkan Allah iaitu “Berallah, Allahi dan Hidopan terallah”.Versi digital kamus ini yang diarkibkan Universiti Ghent pada 23 April 2008 dapat diperolehi di dalam talian.Ini sahaja memadai demi menjadi bukti penggunaan kalimah Allah untuk umat Kristian seawal abad ke 17, iaitu jauh sebelum institusi agama Islam di Malaysia sendiri terasas.The Psalms dalam bahasa Melayu yang diterjemahkan sebagai Kitab Zabur.Di Perpustakaan Insitut Alam dan Tamadun Melayu saya pernah menemukan The Psalms dalam bahasa Melayu yang diterjemahkan sebagai Kitab Zabur.Buku (Kitab) itu terbitan tahun 1951 oleh The British and Foreign Bible Society.Setiap halaman tertera dan tercetak nama Allah.Setiap halaman yang terdapat kalimah Allah.Untuk orang luar Malaysia, perangai kita yang mempunyakan sesuatu yang tidak boleh dipunyakan cukup membingungkan.Bolehkah kita mendakwa pasir terbentang di pantai atau tebing sungai itu misalnya Melayu yang punya?Memang patutnya tidak boleh, tetapi ia masih boleh saja jadi demikian di Negeri Boleh.Jadi pasir pun dijual, dan dijaja.Jadi apalah heran jika udara pun dijaja dijual.Rick Brown, seorang sarjana menjelaskan secara sejarahnya, penganut Kristian dan Yahudi sudah pun menggunakan kalimah Allah.Selain bukti arkeologi yang terdapat di Jordan, beliau berhujah ayat-ayat suci al-Quran sendiri menunjukkan kalimah Allah tersebut digunakan oleh segelintir umat Kristian ketika merujuk Nabi Isa a.s sebagai “anak Allah”:“However the term Allah came into Arabic, we know from ancient inscriptions that Arabic-speaking Christians were using the form Allah before the rise of Islam…..”“This is evident from inscriptions on tombs and from a pre-Islamic inscription in the ruins of a church at Umm al-Jimāl, Jordan.“The prophet of Islam claimed to preach a continuation of the message of the Jewish prophets and of the Messiah Jesus, so it stands to reason that he would use the same names that Arabic-speaking Jews and Christians were using.“Some of the statements in the Qur’an reflect a situation in which Christians are using the term Allah, such as when they proclaim that Jesus is Allah.“This claim is rejected in the Qur’an, which says, “In blasphemy indeed are those that say that Allah is Christ the son of Mary” (Sura 5:17, Yusuf Ali translation). The very next verse in the Qur’an condemns Jews and Christians for claiming that they are ‘sons of Allah’ (Sura 5:18). So the term Allah seems to have been in common use among the Jews and Christians.”Dua belas tahun lalu terdapat cadangan supaya penganut Kristian menggunakan istilah lain dari Allah seperti Elohim untuk menjelaskan maksud Tuhan.Mohd Aizam Masod yang menyarankan hal tersebut dalam artikel beliau “The Arguments to Reject the Use of Allah by the Christians” nampaknya cuba melintas zon yang tidak ia kuasai:“Mengapa Gereja Katolik tidak menggunakan kalimah asal bagi tuhan sebagaimana yang terkandung dalam bahasa asal kitab mereka? Mengapa nama tuhan perlu diterjemah sedangkan nama tuhan adalah satu kata nama khas yang sepatutnya digunapakai tanpa mengira bahasa pertuturan si penganut agama. Bukankah kalimah tuhan dalam Bible berbahasa Ibrani ialah Elohim, El, Eloh atau Elah? Kita hairan bagaimana orang yang bukan Kristian seperti pengarang perenggan di atas boleh mengetahui apa yang benar atau apa yang tidak benar menurut agama Kristian.”Akan tetapi itu semua boleh terjadi di Negara Boleh memandangkan kita juga sekarang mendakwa udara itu misalnya Melayu yang punya.Benar, mereka semakin berani.Satu fakta yang disembunyikan adalah, menurut Rick Brown, kalimat Elohim itu sendiri masih dipermasalahkan dalam kalangan masyarakat Kristian:“While the concept of God held by Muslims differs from that of biblical Christians, so does the concept of God held by non-Messianic Jews. The Jewish concept of Elohim is not Trinitarian, just as the Muslim concept of Allah is not Trinitarian. The Apostle Paul wrote about this in Romans 10:2: ‘For I testify about them that they have a zeal for God, but not in accordance with knowledge.’ Such is the case with Muslims as well. If the name Allah were unsuitable because Muslims have a non-Trinitarian concept of God, then the name Elohim would be unsuitable for the same reason.”Sekali lagi, kita tidak diajar untuk membolot dan mencekau sesuatu yang tidak boleh dipunyakan.John Postill, seorang antropologis dalam kajian beliau Media and Nation Building: How the Iban Became Malaysian mendapati masyarakat Iban yang menganut agama Kristian di pedalaman Sarawak menggunakan kalimah Allah untuk merujuk tuhan pagan.Kepercayaan pagan mereka berbaur dengan kepercayaan kristian sehingga menjadi satu kepercayaan baru yang dirujuk sebagai ibangelism.Doa untuk ritual ibangelism ini terkandung dalam buku yang berjudul Adat Kristian.Selain itu Kenneth J Thomas dalam esei akademiknya “Allah in Translations of the Bible” menemukan penggunaan kalimah Allah pada terjemahan Bible dalam pelbagai tradisi termasuklah dalam terjemahan Bible berbahasa Arab di Timur Tengah.Pada terjemahan Bible dalam bahasa Turki, Azarbaijani; Bambara, Fulfulde, Hausa, dan Mankinka di Afrika; dan terjemahan Bible dalam bahasa Indonesia, Jawa, Madura dan juga Sunda; kesemuanya merujuk tuhan sebagai Allah.Thomas seterusnya menjelaskan secara sejarahnya penggunaan kalimah Allah oleh umat Kristian dapat ditemukan dalam tradisi dan sumber Islam sendiri, baik ia sumber Sunni atau Syiah:“An acquaintance of St. John of Damascus, Abu Qurah, the Bishop of Haran in the 8th-9th century a.d., uses Allah to translate theos in his citations of the Bible in Arabic. For example, in John 1:1 he has ‘the Word was with Allah.’“A number of Muslim writers in the 9th century a.d. used Allah in their citations of the Bible. Al-Tabari, quoting the words of Jesus in John 10:36, has ‘Allah sent me into the world’ and, quoting the words of the devil in Matthew 4:3, has: ‘If you are the son of Allah . . .’“Another Muslim writer, Ibn Qutayba al-Dinawari of Baghdad, quotes Jesus as saying in Matthew 6:24, ‘You cannot serve both Allah and Mammon.’“A Shi´ite Muslim scholar of the 9th century, Al-Ya´qubi cites the answer of Jesus to the devil in Matthew 4:7, ‘Do not test Allah your Lord.’“Thus, from the beginning of contacts between Jews, Christians, and Muslims there was use of Allah that enabled them to enter into common discussion about biblical content and to dialogue with one another.”Perenggan di atas memperihalkan kita tidak perlu bertengkar sebaliknya perlu berdialog.Sekali lagi, untuk apa kita mempunya atau mempatenkan apa yang tidak boleh dipaten kerana ia sesungguhnya bukan milik kita? Kita misalnya tidak mempatenkan udara kerana ia tidak boleh dihakmilikkan atau dimonopoli oleh seseorang.Akan tetapi di Negeri Boleh, mungkin sebelum Ogos ini; kita dapat melihat udara pun tergamak orang patenkan.RUJUKANRuyl, A.C. & Heurnius, J. & W, Caspar. 1650. Vocabularium ofte Woordenboeck nae ordre van den alphabeth, in ‘t Duytsch en Maleys. Verenigde Oost-Indische Compagnie. Amsterdam.Versi digital oleh Universiti Ghent: http://books.google.co.id/books?id=3GcTAAAAQAAJ&v=onepage&q=allah&f=false#v=onepage&q=allah&f=falseBrown, R. 2006. Who Is Allah?. International Journal of Frontier Missions. 23 (2): 79-86.Mas’od, M.A. 2008. ‘The Arguments to Reject the Use of Allah by the Christians’. JAKIM Research Journal No. 21.Postill, J. 2006. Media and Nation Building: How the Iban Became Malaysian. Berghahn Books. New York.J.Thomas, K. 2006. ‘Allah in Translations of the Bible’. International Journal of Frontier Missions. 23 (4): 171-174.


Belanjawan 2021 sudah tak boleh ditolak, PH gadai sokongan rakyat, kata Dr Mahathir

Dr Mahathir Mohamad hari ini mengatakan Belanjawan 2021 sudah tidak boleh lagi ditolak di peringkat jawatankuasa seperti yang dikatakan pemimpin-pemimpin Pakatan Harapan (PH) yang didakwa beliau sebagai mengalihkan pandangan terhadap kritikan rakyat kepada mereka.Bekas perdana menteri itu berkata, PH yang dipimpin Anwar Ibrahim sanggup berkompromi, menolak prinsip dan menggadaikan sokongan rakyat untuk kepentingan sendiri.“Apabila belanjawan dilulus tanpa tentangan di peringkat bacaan kali ke-2 di Dewan Rakyat, ini bermakna kerajaan sudah pun diiktiraf oleh pembangkang, kecuali 13 ahli yang berdiri menentang.“Menentang di peringkat jawatankuasa, seperti yang dikata akan dilakukan, tidak akan bawa apa-apa kesan signifikan ke atas Kerajaan mahupun kepada belanjawan yang dikemuka. Ia hanya usaha untuk mengalih pandangan kritikan rakyat yang kecewa dengan sikap pembangkang,” kata ahli Parlimen Langkawi itu dalam satu kenyataan hari ini.Semalam selepas penggulungan Belanjawan 2021 oleh Menteri Kewangan Tengku Zafrul Aziz, hanya 13 orang ahli Parlimen pembangkang bangun menuntut undi belah bahagi, kurang dua untuk mencukupkan syarat untuk undi belah bahagi dibenarkan.Mahathir dan semua ahli Parlimen Pejuang, termasuk majoriti daripada Amanah berdiri menuntut undi belah bahagi sementara Anwar yang merupakan ketua pembangkang dan majoriti ahli Parlimen PKR dan DAP tidak berbuat demikian.“Apabila belanjawan dilulus tanpa tentangan di peringkat bacaan kali ke-2 di Dewan Rakyat, ini bermakna kerajaan sudah pun diiktiraf oleh pembangkang, kecuali 13 ahli yang berdiri menentang.Dalam satu kenyataan petang ini Anwar berkata, masih terdapat peluang bagi PH menyatakan pendirian tegas termasuk melalui undian belah bahagi Belanjawan 2021 di peringkat jawatankuasa.“Walaupun rakan-rakan khususnya YB Lim Guan Eng dan YB Mohamad Sabu merasakan perlu dibuat undi belah bahagi pada waktu itu, saya membuat keputusan sebagai ketua pembangkang serta pengerusi Pakatan Harapan untuk meminta ketua-ketua whip parti pembangkang tidak berbuat demikian.“Ini supaya ahli-ahli Parlimen dapat meneliti secara terperinci dan mendalam keseluruhan pengumuman menteri kewangan,” kata ahli Parlimen Port Dickson itu.Dalam kenyataannya Mahathir berkata merasa “aneh” kerana semasa perbahasan Belanjawan 2021 semalam, bukan sahaja parti kerajaan yang sokong, tetapi sebahagian besar ahli Parlimen pembangkang menyokong.“Ini aneh. Selama kerajaan Muhyiddin (Yassin) tertubuh, pihak pembangkang berusaha untuk menjatuhkannya dengan undi tak percaya di Parlimen.“Tidak kurang 25 usul undi tidak percaya dikemuka. Apabila belanjawan dibentang, pembangkang bersuara kononnya akan menolak. Ada pemimpin yang datang berjumpa saya sehari sebelum untuk nyatakan tentangan mereka.“Tetapi ini tidak berlaku. Bila diminta adakan undi belah bahagi, hanya 13 ahli pembangkang yang berdiri, dua kurang daripada jumlah yang diperlukan. Maka belanjawan dilulus dengan lebihan suara,” katanya.Mahathir yang sudah dua kali menjadi perdana menteri berkata, rasuah sudah sampai tahap yang amat merbahaya kepada di Malaysia apabila segala-galanya boleh dibeli dengan duit, termasuk kerajaan.“Pembangkang sanggup berkompromi dan tolak prinsip dan gadai sokongan rakyat untuk kepentingan sendiri.“Saya dan kumpulan Pejuang akan terus tolak Belanjawan ini. Ini kerana kami tidak nampak apa-apa manfaat jangka panjang kepada negara di dalam usaha tangani masalah ekonomi yang merudum akibat Covid-19,” katanya.


’Diam’ kata Loke kepada ahli DAP tak puas hati kerjasama dengan Umno

Setiausaha Agung DAP Anthony Loke membidas bekas setiausaha publisiti DAP Tony Pua kerana menggesa pengundi menolak Barisan Nasional (BN), memberitahu mereka yang tidak berpuas hati dengan gabungan Umno dan Pakatan Harapan (PH) sekarang supaya berhenti bercakap bagi pihak DAP.
"Sesiapa sahaja dalam DAP yang tidak boleh diam mengenai perkara ini tidak dialu-alukan sama sekali untuk bercakap di pentas DAP," kata Loke mengulas ucapan Pua pada majlis kutipan dana semalam, di mana bekas ahli Parlimen Damansara itu menyifatkan BN sebagai "pakatan korup".
Pua juga memberi amaran bahawa kerajaan semasa di bawah Perdana Menteri Anwar Ibrahim adalah rapuh, dan mengharapkan PH dapat membentuk kerajaan sendiri.
Loke dalam jawapannya berkata menyerang rakan gabungan adalah tidak wajar, dan berkata Pua tidak lagi mewakili DAP.
“Tony Pua tidak lagi memegang apa-apa jawatan dalam DAP.
“Justeru itu, beliau bercakap di atas kapasiti individu dan tidak sama sekali mewakili kepimpinan parti,” tambahnya.

Bekas setiausaha publisiti DAP Tony Pua. Gambar: Bernama

Loke juga mempertahankan keputusan DAP untuk bekerjasama dengan Umno, sambil berkata ia adalah langkah untuk memastikan "kestabilan politik".
“Sebarang kenyataan provokatif terhadap rakan gabungan dalam kerajaan perpaduan adalah tidak selari dengan pendirian dan hala tuju parti pada masa kini,” katanya.
Pua bersama bekas ahli Parlimen Bangi Ong Kian Ming diketepikan selepas mereka mempersoalkan penolakan PH terhadap tawaran perdana menteri ketika itu Muhyiddin Yassin untuk bekerjasama bagi menghentikan sebarang usaha mengembalikan "kleptokrat" Umno, istilah yang merujuk kepada mereka yang berdepan pertuduhan rasuah termasuk presiden parti Melayu itu, Ahmad Zahid Hamidi.
Muhyiddin membuat tawaran itu selepas Zahid bersama bekas perdana menteri Najib Razak merancang untuk menjatuhkan kerajaan dalam usaha untuk memaksa pilihan raya umum di tengah-tengah pandemik Covid-19.
Pua dan Ong berkata, tawaran Muhyiddin untuk permuafakatan antara parti sepatutnya dipertimbangkan kerana ia bukan sahaja memberi manfaat kepada PH dalam menuntut pembaharuan, tetapi juga menghalang pemimpin Umno yang korup daripada kembali berkuasa.


Isu gangguan seksual perlu penjelasan semua pihak sebelum tindakan lanjut, kata menteri

Menteri Belia dan Sukan Ahmad Faizal Azumu menegaskan beliau perlu mendapatkan penjelasan daripada pihak yang terlibat dalam aduan gangguan seksual yang didedahkan ratu terjun negara Pandelela Rinong sebelum sebarang tindakan lanjut dibuat.Menyatakan demikian pada persidangan Dewan Rakyat, Faizal berkata isu gangguan seksual membabitkan atlet dan pegawai serta jurulatih amat serius dan perlu ditangani dengan tegas.“Seperti saya nyatakan dalam sidang media semalam bahawa kita perlu mendapatkan penjelasan yang lebih daripada Pandelela dan mereka yang terlibat dalam perkara melibatkan jenaka lucah dan sebagainya, sebelum tindakan sewajarnya diambil, itu yang saya sebut dalam sidang media semalam.“Saya mesti pertahankan apa-apa kejadian buruk yang berlaku kepada Pandelela dan mana-mana atlet yang terkesan akibat perkara ini kerana kita perlu pertahankan atlet-atlet yang mengharumkan nama negara,” katanya.Beliau menjawab soalan tambahan Syed Saddiq Syed Abdul Rahman (Bebas-Muar) mengenai pendiriannya dan kementerian belia dan sukan (KBS) berhubung gangguan seksual melibatkan atlet, serta cadangan penubuhan jawatankuasa tertinggi KBS bagi melihat aduan dan kes-kes gangguan seksual. Dalam pada itu, Gobind Singh Deo (PH-Puchong) bangkit mengemukakan Peraturan Mesyuarat 21(1), dan bertanya sama ada Faizal selaku menteri sedar bahawa tiada had masa yang melibatkan sebarang aduan atau masalah jenayah.“Apa yang dibangkitkan menteri ini berkenaan isu Pandelela, sebenarnya menteri ini tidak layak jadi menteri KBS kerana beliau tidak beri sokongan pada mereka atau apa yang disebut Pandelela. “Saya nak tanya adakah menteri tahu bahawa tiada had masa melibatkan aduan masalah jenayah, dan kalau aduan itu walaupun lama ia patut diambil tindakan?,” soalnya.Peraturan Mesyuarat 21 (1) menyatakan pertanyaan-pertanyaan boleh diarahkan kepada menteri-menteri berkenaan dengan, hal-hal yang dalam urusan jawatan mereka atau rang undang-undang atau usul atau lain-lain perkara orang ramai yang berkaitan dengan urusan Majlis Mesyuarat yang dalam tanggungan menteri itu.Faizal sekali lagi menegaskan beliau perlu mendengar dan mendapatkan maklumat lebih lanjut tentang isu gangguan seksual sebelum membuat tindakan lanjut berhubung perkara itu.Sementara itu, beliau turut meminta pihak Majlis Sukan Negara untuk menitikberatkan “gender training” dalam semua latihan sukan.


Selepas 3 tahun, pemuda kecewa gagal dapat pampasan tunai daripada AirAsia

Usaha seorang pemuda memperjuangkan haknya lebih tiga tahun untuk mendapatkan kembali duit pembelian enam tiket penerbangan AirAsia X sia-sia selepas gagal mendapatkan bayaran balik dalam bentuk tunai daripada syarikat tambang murah itu.
Aiman Md Uslim dari Shah Alam, Selangor berkata semua tiket penerbangan berjumlah RM4,149 itu ditempah pada 3 November 2019 yang mana ia dijadual berlepas ke Korea Selatan pada 17 Oktober 2020.
Bagaimanapun, disebabkan penularan Covid-19, Aiman membuat keputusan untuk membatalkan penerbangan itu pada 12 Mac 2020 sebelum dia ditawarkan bayaran balik dalam bentuk kredit menerusi satu emel yang dihantar AirAsia X pada 8 April.
"Saya tidak bersetuju dengan untuk menerima kredit dan tegaskan bahawa saya mahu bayaran balik dalam bentuk pembayaran asal," katanya kepada MalaysiaNow.
"Kemudian pada 19 Mei AirAsia X memaklumkan bayaran balik masih dalam proses kerana terlalu banyak permohonan sama daripada penumpang lain.”
Putrajaya pada 18 Mac 2020 melaksanakan perintah kawalan pergerakan (PKP) bagi mengekang penularan Covid-19 yang mengganas di peringkat global dan dalam negara pada ketika itu.
Sekatan pergerakan ini menyebabkan semua operasi syarikat penerbangan terpaksa dihentikan apabila kebanyakan negara termasuk Malaysia menutup sempadan antarabangsa.
Selepas menunggu lebih dua tahun, Aiman kemudian membuat aduan kepada Suruhanjaya Penerbangan (Mavcom) pada 6 Jun 2022 sebelum dia dikreditkan bayaran balik dalam bentuk baucer perjalanan 10 hari kemudian oleh AirAsia X.
Berang dengan perkembangan itu, Aiman seterusnya memfailkan tuntutan di Mahkamah Tuntutan Kecil pada 17 Mac 2023 sebelum pendengaran dibuat di Mahkamah Majistret Sepang pada 17 April.
"Apabila AirAsia X tiada wakil, maka saya kemukakan segala butiran sebelum membuat keputusan serta-merta yang memihak kepada saya," katanya.
Berita gembira itu bagaimanapun tidak bertahan lama apabila AirAsia X kemudian memfailkan permohonan untuk mengenepikan keputusan tersebut dengan menggunakan sekatan penstrukturan semula syarikat itu.
AirAsia X sebelum melalui proses penstrukturan semula hutang syarikat yang mana syarikat penerbangan mendakwa menerima persetujuan 99% daripada pemiutang pada 12 November 2021 sebelum cadangan itu diluluskan oleh Mahkamah Tinggi pada 16 Disember 2021.
Malangnya bagi Aiman, pendengaran di Mahkamah Majistret Sepang yang berlangsung pada 8 Jun lalu bagaimanapun menerima permohonan AirAsia X untuk mengenepikan keputusan sebelum ini, menyebabkannya terpaksa menerima bayaran balik dalam bentuk baucer.
Kecewa dengan keputusan itu, Aiman sudah berputus asa dan nekad untuk tidak lagi menggunakan perkhidmatan AirAsia X pada masa hadapan.
Menurut Aiman, dia sebelum ini meletakkan harapan tinggi untuk mendapatkan balik duitnya apabila membaca kisah Nagendran, laporan MalaysiaNow mengenai seorang penumpang AirAsia yang berjaya mendapatkan kembali bayaran balik dalam bentuk tunai menggunakan prosedur sama pada 2021.
"Paling saya marah apabila AirAsia X tidak berbincang dengan penumpang sebelum mereka melaksanakan penstrukturan semula yang mana proses itu membolehkan syarikat tidak memulangkan duit kami.
"Itu memang tidak adil. Senang-senang mereka ambil duit saya. Pemberian baucar perjalanan ini hanya boleh digunakan untuk penerbangan bersama AirAsia X.
"Bagaimana jika saya ingin menggunakan perkhidmatan syarikat penerbangan lain? Sudah tentu tidak boleh," luahnya kecewa ketika berjalan keluar daripada perkarangan mahkamah.


Kenyataan Zahid bercanggah dengan perbincangan MKT, kata Annuar Musa

Bekas setiausaha agung Umno, Annuar Musa hari ini berkata kenyataan Ahmad Zahid Hamidi bercanggah dengan apa yang dibincangkan dalam mesyuarat Majlis Kerja Tertinggi (MKT) secara maya semalam.“Presiden umno wajib menjelaskan kedudukan sebenar. Segera keluar kenyataan yang benar.“Lambat laun,kedudukan sebenar akan terserlah jua. Tak baik bagi parti kita,” katanya dan menambah apa yang dibaca Zahid semalam adalah kenyataan yang disiapkan lebih awal sebelum MKT bermesyuarat.Beliau berkata beberapa ahli MKT menyatakan kenyataan Zahid semalam tidak menggambaran keputusan mesyuarat.“Tinjauan lanjut menyatakan apa yang di baca kepada media adalah kenyataan yang disiapkan lebih awal.“Jika benar,ternyata sekali lagi MKT dipermainkan,dan ini amat serius,” tambahnya yang juga merupakan menteri wilayah persekutuan.Annuar turut berkata mesyuarat bersama 25 ahli MKT semalam berjalan dalam suasana yang agak tenang dan jujur walau banyak perbezaan pendapat namun tiada undian dibuat ketika mesyuarat.“Malah perbincangan tidak berkisar pada sama ada Umno perlu keluar dari kerajaan PN, seperti yang dimomokkan sebelum ini, termasuk pendirian yang dimohon daripada pertemuan secara berasingan dengan ahli MKT.”Awal pagi tadi, Zahid mengadakan sidang media secara dalam talian mengumumkan parti itu menarik sokongannya terhadap Perdana Menteri Muhyiddin Yassin sekaligus mendesak beliau meletakkan jawatan.Beliau memberi alasan kerajaan gagal mengangkat aspirasi rakyat dan gagal menguruskan krisis pandemik Covid-19 dan peletakan jawatan Muhyiddin perlu diganti oleh perdana menteri sementara secara serta-merta.Selain mengumumkan penarikan sokongan terhadap Muhyiddin, beliau juga turut menyatakan Umno tidak akan sesekali menyokong Anwar Ibrahim sebagai perdana menteri atau penubuhan kerajaan ditunjangi Pakatan Harapan (PH).


Seorang anggota TUDM maut, 2 jurulatih cedera ketika latihan menembak

Tentera Udara Diraja Malaysia (TUDM) mengesahkan seorang anggotanya maut manakala dua jurulatih cedera ketika menjalani latihan menembak senjata dan bom lempar di Tapak Latihan Grenade Asas, lapang sasar Kem Syed Sirajuddin, Gemas tengah hari tadi.
TUDM dalam kenyataan hari ini memaklumkan insiden pada 12.10 tengah hari itu mengakibatkan mangsa, yang merupakan penuntut kursus peningkatan pembantu pertahanan kelas 1 Siri 78/23, meninggal dunia di tempat kejadian.
“Dua jurulatih yang mengalami kecederaan itu pula diberikan rawatan awal di Hospital Tentera Darat Gemas dan telah dirujuk ke Hospital Segamat.
“Pihak TUDM telah menghubungi waris anggota yang terlibat dan menyerahkan kes kepada Polis Diraja Malaysia untuk menjalankan siasatan,” menurut kenyataan itu.
Kenyataan itu menyebut TUDM akan menubuhkan satu Lembaga Penyiasatan bagi mengenal pasti punca kejadian.
Justeru, TUDM menggesa semua pihak supaya tidak menyebarkan sebarang spekulasi sehingga proses siasatan selesai serta menghormati sensitiviti keluarga anggota yang terlibat.
Katanya maklumat perkembangan insiden itu akan dimaklumkan dari semasa ke semasa.
Dalam perkembangan terkini, Ketua Polis Daerah Tampin Superintenden Anuwal Ab Wahab mengesahkan seorang daripada jurulatih yang cedera dalam insiden itu telah meninggal dunia ketika menerima rawatan.
Beliau berkata maklumat lanjut akan dikongsi dari semasa ke semasa kerana siasatan masih dijalankan.


Pemimpin Bersatu selar Ismail kerana ‘main sorok-sorok’ berhubung PRU15

Pemimpin Bersatu Kedah Robert Ling Kui Ee hari ini mengecam tingkah laku Perdana Menteri Ismail Sabri Yaakob, menyifatkannya seperti “bermain sorok-sorok” berhubung pembubaran Parlimen ketika mengadap Yang di-Pertuan Agong semalam.
Ling, seorang ahli exco negeri, berkata Ismail harus membuat keputusan mengenai isu tersebut.
Namun sebaliknya, beliau berkata Ismail mengganggu semua orang daripada menumpukan “urusan sebenar kerajaan" yang perlu memastikan kestabilan ekonomi dan bersedia menghadapi musim tengkujuh ini selain pembentangan Bajet 2023 hari ini.
"Perdana menteri harus membuat keputusan sama ada bubar Parlimen atau tidak," katanya dalam satu kenyataan.
"Jika dia mahu bubar Parlimen, maka bubarkan. Biarkan semua orang tertanya-tanya bukanlah kerja pentadbiran. Ia satu sikap tidak bertanggungjawab dan tidak peduli, selain boleh jejaskan ekonomi, kestabilan politik dan demokrasi negara kita.
"Ismail adalah perdana menteri. Dia mesti mula berkelakuan seperti seorang pemimpin negara, dan berhenti main sorok-sorok.”
Ismail mendapat tekanan daripada pemimpin Umno yang bersekutu dengan presiden parti, Ahmad Zahid Hamidi supaya membubarkan Parlimen dan memberi laluan Pilihan Raya Umum ke-15 (PRU15) diadakan.
Semalam, beliau berkata isu pembubaran Parlimen mungkin dibincangkan ketika mengadap Yang di-Pertuan Agong, sekali gus memanjangkan spekulasi mengenai PRU diadakan tahun ini.
“Tak pasti lagi nak bawa atau tak. Kalau bincang hal Kabinet panjang sangat, pasal Kabinet sahaja.
"Kita tengok, kalau bincang sampai Maghrib tak sempat nak bincang hal lain,” kata Ismail.
Beliau kemudiannya mengadap Sultan Abdullah Sultan Ahmad Shah selama 45 minit, dan pihak istana mengeluarkan kenyataan mengatakan pertemuan itu adalah bagi perbincangan mingguan untuk membincangkan hal-hal pentadbiran kerajaan.


Mahkamah Rayuan sambung pendengaran kes pembubaran DUN Sabah

Mahkamah Rayuan tengah hari tadi menyambung semula pendengaran rayuan kes berhubung pembubaran Dewan Undangan Negeri (DUN) Sabah pada 30 Julai lalu.Panel tiga hakim dipengerusikan Abdul Karim Abdul Jalil mula mendengar rayuan itu semalam dan terpaksa menangguhkan ke hari ini selepas mendengar sebahagian daripada hujahan sehingga petang semalam.Dua anggota panel hakim tersebut ialah Abu Bakar Jais dan Supang Lian.Bekas ketua menteri Sabah, Musa Aman dan 32 Ahli DUN merayu terhadap keputusan Mahkamah Tinggi Kota Kinabalu yang menolak permohonan mereka untuk mendapatkan kebenaran semakan kehakiman mencabar keputusan Yang Dipertua Negeri Juhar Mahiruddin membubarkan DUN.Mahkamah sedang mendengar hujahan daripada peguam Firoz Hussein Ahmad Jamaluddin, mewakili 33 ahli Dewan Undangan Negeri (Adun) berkenaan, Peguam Besar Negeri Sabah Brenndon Keith Soh, mewakili Juhar dan Dr Cyrus Das mewakili Ketua Menteri Mohd Shafie Apdal dan kerajaan negeri Sabah.Firoz menyelesaikan hujahannya semalam manakala Das akan menyambung hujahannya hari ini.Peguam Kanan Persekutuan Suzana Atan mewakili Suruhanjaya Pilihan Raya (SPR).Berikutan pembubaran DUN Sabah, SPR menetapkan 12 Sept ini sebagai tarikh penamaan calon dan tarikh pengundian pada 26 Sept .


Mahkamah junta putuskan Suu Kyi bersalah, dihukum penjara 3 tahun

Mahkamah junta Myanmar menjatuhkan hukuman penjara tiga tahun terhadap Aung San Suu Kyi atas tuduhan melakukan penipuan dalam pilihan raya, lapor media tempatan pada Jumaat.
Pemimpin yang digulingkan itu disabitkan bersalah atas dakwaan menipu ketika pilihan raya oleh Majlis Perang Melawan Keganasan, lapor Agensi Anadolu memetik media tempatan Khit Thit Media.
Bulan lalu, mahkamah junta menjatuhkan hukuman penjara enam tahun kepada bekas Kaunselor itu.
Dia sebelum ini disabitkan dengan enam pertuduhan lain pada Disember, Januari dan April.
Suu Kyi sehingga ini disabitkan dengan hukuman penjara yang tempohnya berjumlah 20 tahun selepas tentera menggulingkan kerajaannya pada Februari tahun lalu.
Pada Jun lepas, rejim tentera memindahkannya ke penjara dan menempatkannya dalam kurungan perseorangan.
Selepas rampasan kuasa  pada 24 Februari 2021, Suu Kyi telah menjalani hukuman tahanan di rumah sehingga April lepas, dan kemudian dipindahkan ke lokasi yang tidak diketahui tetapi dipercayai Penjara Naypyitaw.
Dia menghadapi puluhan pertuduhan, termasuk rasuah, dan dijatuhi hukuman penjara lima tahun pada April.
Kerajaan Suu Kyi telah digulingkan pada 1 Februari 2021 dalam rampasan kuasa tentera selepas memenangi pilihan raya kebangsaan pada November 2020.
Orang ramai mengecam tindakan penyingkiran dan rampasan kuasa oleh tentera.
Sejak rampasan kuasa itu, junta telah membunuh lebih 1,500 orang yang menentang kerajaannya, menurut Persatuan Bantuan untuk Tahanan Politik, sebuah kumpulan pemantau tempatan.


Najib fail permohonan ‘bukti baru’ kes SRC

Menjelang keputusan rayuannya di Mahkamah Rayuan pada 8 Disember, bekas perdana menteri Najib Razak semalam memfailkan permohonan untuk mendapatkan “bukti baru” bagi kes SRC International yang membabitkan dana RM42 juta.Peguam Najib, Muhammad Shafee Abdullah memaklumkan perkembangan itu hari ini susulan kenyataan Suruhanjaya Pencegahan Rasuah Malaysia (SPRM) berhubung dana RM65 juta yang diterima Tawfiq Ayman, suami bekas Gabenor Bank Negara Malaysia, Zeti Akhtar Aziz.“Ada penyorokan bukti dalam kes ini,” katanya pada sidang media hari ini.Katanya, dana yang dikaitkan dengan 1MDB itu dipindah ke dalam akaun Iron Rhapsody Ltd dan Cutting Edge Industries Ltd yang berpengkalan di Singapura.Kedua-dua syarikat itu dikawal Tawfiq dan rakan kongsinya, Samuel Goh.Katanya selagi tiada keputusan mahkamah, kes masih lagi berjalan dan pihaknya boleh mengemukakan bukti baru.“Saya menjangkakan mahkamah mendengar permohonan ini, sama ada boleh atau tidak (bukti baru dikemukan).“Dalam situasi penemuan bukti baru, saya akan minta izin untuk mengemukakan afidavit, dan kemudian saya akan menyoal pegawai penyiasat SPRM,” katanya.Kata Shafee, dengan penemuan bukti baru itu, pihak pembelaan dapat menyoal Zeti dan penglibatan keluarganya dengan Jho Low, figura penting dalam kes SRC dan 1MDB yang masih belum dijumpai.Mahkamah Rayuan terdahulu menolak permohonan Najib untuk menangguhkan tarikh keputusan rayuan.Menerusi pendedahan itu, katanya siasatan 1MDB taskforce tidak lengkap atau sengaja diacukan kepada Najib.Najib dijatuhkan hukuman penjara 12 tahun dan denda RM210 juta selepas didapati bersalah terhadap tujuh tuduhan pecah amanah, menyalahgunakan kedudukan dan pengubahan wang haram dana RM42 juta milik SRC International Sdn Bhd (SRC).


Lebih 7.8 juta dos vaksin Covid-19 diberikan setakat 29 Jun

Sebanyak 7,824,912 dos vaksin telah diberikan kepada penduduk di negara ini setakat semalam di bawah Program Imunisasi Covid-19 Kebangsaan, kata Menteri Kesihatan Dr Adham Baba.Beliau berkata daripada jumlah itu 5,610,911 adalah penerima dos pertama manakala 2,214,001 individu lagi telah menerima dos kedua, sekali gus melengkapkan vaksinasi mereka.“Sebanyak 231,733 dos vaksin Covid-19 diberikan semalam,” katanya dalam hantaran Twitter beliau hari ini.Sementara itu, lima negeri yang mencatatkan penerimaan kedua-dua dos tertinggi ialah Selangor dengan 287,127 orang, diikuti Sarawak (246,259), Johor (233,239), Perak (201,040) dan Sabah (188,690).


Aktivis mengaku salah buat hantaran jelik mengenai agama Kristian

Seorang aktivis wanita menangis teresak-esak ketika mengaku bersalah di Mahkamah Sesyen semalam ini atas pertuduhan membuat dan memulakan penghantaran komunikasi jelik sifatnya berhubung isu agama Kristian dalam laman profil Facebook miliknya, tahun lepas.Wan Asshima Kamaruddin, 38, aktivis pertubuhan bukan kerajaan (NGO) Pondok Hijrah Muslimah Malaysia (MUM) dilihat tidak dapat menahan sebak dan menangis teresak-esak selepas menukar pengakuannya kepada bersalah pada perbicaraan kesnya semalam.Hakim M. M Edwin Paramjothy menetapkan 15 Jun ini untuk menjatuhkan hukuman dan pendengaran fakta kes.Wan Asshima selaku orang kena saman (OKS) didakwa telah membuat dan memulakan penghantaran komunikasi jelik dengan niat untuk menyakitkan hati orang lain melalui perkhidmatan aplikasi Facebook dengan menggunakan laman profil miliknya “Puteri Mujahidah Wan Asshima Kamaruddin” pada 9.23 pagi, 11 Mac 2021.Hantaran itu kemudian dibaca di Pejabat Bahagian Siasatan Jenayah Siber dan Multimedia, Jabatan Siasatan Jenayah Komersial Bukit Aman, Wangsa Maju pada 6.24 petang, 13 Mac 2021.Pertuduhan dikemukakan mengikut Seksyen 233 (1) (a) Akta Komunikasi dan Multimedia 1998 dan boleh dihukum mengikut Seksyen 233 (3) akta sama, membawa hukuman denda maksimum RM50,000 atau penjara hingga setahun atau kedua-duanya dan boleh didenda selanjutnya RM1,000 bagi setiap hari kesalahan itu diteruskan selepas sabitan, jika sabit kesalahan.Terdahulu, timbalan pendakwa raya Najihah Farhana Che Awang memohon mahkamah menjatuhkan hukuman setimpal berbentuk pengajaran terhadap OKS dan orang awam mengambil kira faktor terdapat 61 laporan polis dibuat di seluruh Malaysia berkenaan hantaran yang dibuat oleh OKS.“Aduan yang paling banyak datang dari Sabah, Sarawak, Kuala Lumpur dan Selangor. Saya juga mohon mahkamah mempertimbangkan kes ini yang memasuki peringkat perbicaraan dengan seramai tiga orang saksi pendakwaan telah dipanggil untuk memberi keterangan sebelum OKS bertindak menukar pengakuannya kepada bersalah,” katanya.Peguam Dorina Abdullah, yang mewakili Wan Asshima memohon hukuman berbentuk denda ringan atas alasan anak guamnya merupakan penanggung tunggal keluarga selain tidak berniat untuk menyakiti orang awam melalui hantarannya.“Anak guam saya juga sedang berhadapan dengan kes perceraian dan disebabkan itu, beliau tidak mendapat bantuan nafkah sejak bulan lepas. Saya mohon simpati mahkamah dalam menjatuhkan hukuman bagi kes ini,” kata peguam itu.


Rakyat malas keluar mengundi dan ego pemimpin

Sebermulanya naratif “rakyat sudah muak dengan politik” dan “rakyat malas keluar mengundi” mula kita dengar dari PRN Sabah lagi iaitu pada 26 September 2020. Suara ini kedengaran kerana rakyat dipaksa keluar mengundi ketika kesulitan hidup ditengah-tengah keganasan pandemik Covid-19.Benar sekali jangkaan itu apabila peratusan keluar mengundi hanya 66.51%, jauh tersasar dari sasaran SPR iaitu 75%. Selain itu, kesan daripada PRN Sabah ini, ombak jangkitan Covid-19 melimpah ke seluruh negara.Bermulalah perintah kawalan pergerakan (PKP) yang amat ketat dan menyukarkan semua rakyat.Kehidupan rakyat yang terkesan dari PRN yang tak diundang ini, menjadikan rakyat mula membenci “politik” dan naratif “rakyat sudah muak” dan “rakyat malas keluar mengundi” semakin bergema.Dalam keadaan kita sedang bergerak melalui proses pemulihan ekonomi dan hidup, berlaku pula PRN Melaka pada 20 November 2021.Rakyat yang masih lelah dengan PKP dan drama politik Sabah, kembali dihantui dengan drama politik Melaka pula.Maka, naratif “rakyat sudah muak” dan “rakyat malas mengundi” menjadi semakin keras bunyinya kali ini. Hasilnya juga jelas iaitu peratusan keluar mengundi rendah sebanyak 66.85% dan keputusan pilihanraya 2018 pun berubah.Yang tak berubah, ego pemimpin politik. Maka undi kembali menjadi milik Umno BN.Kini, naratif tersebut sekali lagi bergema apabila negeri Johor pula tak semena-mena membubarkan DUN untuk membuka laluan berlakunya PRN Johor 2022 kali ke-3 dalam penggal ini.PRN ke-3 ini tidak termasuk PRN Sarawak yang memang wajib diadakan.Jika PRN Sabah dan PRN Melaka (yang disengajakan) menjadi indikator, bermakna naratif “rakyat sudah malas mengundi” ini akan menjadi suatu realiti yang akan merosakkan sistem demokrasi secara keseluruhannya.Bukan maksud saya ia akan merosakkan harapan parti-parti yang bertanding – bukan, tetapi merosakkan semua – merosakkan sistem. Semua bermakna keseluruhan sistem demokrasi yang kita amalkan ini akan pincang.Sistem pilihan raya hanya akan berfungsi apabila ada pengundi dan pengundi keluar membuang undi.Sistem ini akan menjadi lebih bermakna atau berkesan apabila lebih ramai rakyat keluar mengundi. Ini prinsipnya.Tetapi jika sistem pilihan raya ini dimanipulasi agar peratusan keluar mengundi rendah, maka ini adalah bertentangan dengan fungsi dan semangat demokrasi dan pilihanraya itu sendiri.Inilah yang saya maksudkan dengan – kerosakan kepada asas sistem demokrasi. Ini kesan suatu persepsi yang mana semua pemimpin politik tidak ambil peduli.Ini bukan soal pembangkang berpecah atau pembangkang tak guna satu logo, bukan. Ini soal semua parti politik sudah tidak peduli pada prinsip asas dan hak-hak demokrasi rakyat dalam pilihanraya.Tidak ada perbincangan antara mana-mana parti politik mengenai masalah persepsi “rakyat sudah mudak dengan politik” dan “rakyat sudah malas keluar mengundi”.Tidak ada perbincangan terbuka bagaimana pemimpin dan parti politik mahu mencari jalan memastikan rakyat perlu keluar mengundi – demi negara.Yang ada hanya perbincangan tentang agihan kerusi, bendera apa dan mahu “tag team” dengan siapa. Kerja hakiki politik dan demokrasi terbengkalai.Tanpa jumlah pengundi yang ramai keluar mengundi, semua parti politik tidak akan mendapat jawapan yang jelas siapa pilihan rakyat kerana jika peratusan keluar mengundi rendah, bermakna mereka yang keluar mengundi itu adalah ahli atau penyokong tegar parti politik, bukan rakyat biasa.Dalam sifir ini, parti mana yang punya ramai ahli, dialah yang akan menang. Sedangkan kita tahu, belum tentu mereka menang jika semua pemilih keluar membuang undi.Kita hanya akan menerima dan reda apa jua keputusan yang terhasil, kemudian kita kata “rakyat telah bersuara”. Suara apa? Siapa?Kita sedang bekerjsama untuk menyokong ilusi dan ego masing-masing.Hari ini musuh kita bukan hanya parti Umno yang korup, tetapi musuh kita adalah kedegilan kita sendiri yang tidak mahu meletakkan kepentingan negara dan demokrasi mendahului kepentingan parti politik.PRN Johor adalah ujian untuk kita melihat kesanggupan pemimpin dan parti mana yang bersungguh-sungguh mahu meletakkan kuasa rakyat di tangan rakyat dengan menggerakkan usaha agar rakyat keluar mengundi beramai-ramai.Mahdzir Ibrahim adalah seorang pelukis yang berada dalam labirin politik.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


7 daerah alami gangguan bekalan air tidak berjadual

Tujuh daerah di Lembah Klang mengalami gangguan bekalan air tidak berjadual susulan insiden pencemaran bau di Sungai Selangor tengah hari tadi.Lembaga Urus Air Selangor (Luas) dalam satu kenyataan media berkata, kawasan yang terlibat adalah wilayah Petaling, Klang, Gombak, Kuala Lumpur, Hulu Selangor, Kuala Langat dan Kuala Selangor.“Loji Rawatan Air (LRA) dihenti tugas selepas berlaku pencemaran baru yang dikesan berlaku di Sungai Selangor,” kata kenyataan itu.Luas berkata, pencemaran bau yang dikesan itu seakan-akan bahan kimia pelarut.“LRA Rantau Panjang, Sungai Selangor Fasa 1, 2 dan 3 henti beroperasi sejak pukul 12.20 hingga 12.45 tengah hari tadi,” katanyaAwal September lalu, sebanyak 1,292 kawasan mengalami gangguan bekalan air tidak berjadual susulan penutupan LRA Sungai Selangor Fasa 1, 2, 3 dan Rantau Panjang.


Perbicaraan kes 1MDB Najib ditangguh untuk beri laluan rayuan kes SRC

Perbicaraan Najib Razak berhubung kes penyelewengan dana RM2.3 bilion 1Malaysia Development Berhad (1MDB) yang dijadualkan bersambung minggu depan, ditangguhkan sementara menunggu perkembangan rayuan terakhirnya dalam kes SRC International Sdn Bhd.
Hakim Collin Lawrence Sequerah menetapkan 23 Ogos untuk pengurusan kes bagi pihak-pihak berkaitan mengemas kini perkembangan rayuan kes SRC Najib di Mahkamah Persekutuan.
Peguam Najib, Aizuddin Wan Mohammed memberitahu hakim bahawa beliau menjangka prosiding rayuan itu berlangsung sehingga minggu depan.
“Kami jangka ia akan berterusan sehingga minggu depan memandangkan tarikhnya telah ditetapkan oleh Mahkamah Persekutuan. Saya rasa empat hari akan datang (22 - 25 Ogos) perbicaraan 1MDB minggu depan seharusnya dilapangkan,” katanya.
Timbalan pendakwa raya Mohamad Mustafa P Kunyalam mewakili pendakwa raya.
Najib, 69, menghadapi empat tuduhan menggunakan kedudukannya untuk memperoleh suapan berjumlah RM2.3 bilion daripada dana 1MDB dan 21 pertuduhan pengubahan wang haram melibatkan jumlah yang sama.
Sementara itu Mohamad Mustafa memberitahu pemberita bahawa perbicaraan kes meminda laporan audit 1MDB yang melibatkan Najib dan bekas ketua pegawai eksekutif 1MDB Arul Kanda Kandasamy akan bersambung pada 26 Ogos.
Beliau berkata perbicaraan sepatutnya diteruskan semalam di hadapan hakim Mohamed Zaini Mazlan, namun telah ditangguhkan atas sebab yang sama.
“Semalam kami menerima surat daripada timbalan pendaftar Mahkamah Tinggi yang memaklumkan permohonan untuk melapangkan perbicaraan hari ini seperti yang diminta peguam Najib dua hari lepas, telah dibenarkan.
“Mahkamah menetapkan 26 Ogos dan beberapa tarikh lain pada 2 Sept serta 21, 25 dan 28 Okt untuk meneruskan perbicaraan,” katanya.
Najib, didakwa menggunakan kedudukannya untuk mengarahkan pindaan dibuat terhadap laporan akhir audit 1MDB sebelum dibentangkan di hadapan Jawatankuasa Kira-kira Wang Negara (PAC) bagi mengelak sebarang tindakan diambil terhadap beliau, manakala Arul pula didakwa bersubahat dengan Najib dalam membuat pindaan itu bagi melindungi Najib daripada tindakan tatatertib, sivil atau jenayah berkaitan 1MDB.


RUU ‘penamat rokok’ untuk cegah ketagihan, bukan larangan merokok serta-merta, kata doktor

Persatuan Perubatan Malaysia (MMA) meningkatkan sokongannya terhadap rang undang-undang (RUU) Kementerian Kesihatan bagi membanteras tabiat merokok sejak usia muda, mengatakan RUU yang turut disebut sebagai generasi penamat rokok (GEG) bukan bertujuan untuk melaksanakan larangan serta-merta terhadap tabiat itu sebaliknya, bagi menyelamatkan generasi akan datang daripada ketagihan rokok.
"Kami faham kumpulan industri tertentu mungkin tidak gembira dengan langkah tersebut, tetapi kami percaya sudah tiba masanya rakyat Malaysia mengutamakan kesihatan dan mengamalkan gaya hidup sihat," kata presiden MMA Dr Koh Kar Chai dalam satu kenyataan hari ini.
“Negara akan mendapat keuntungan dari segi ekonomi dengan tidak perlu menanggung beban rakyat yang menghidap penyakit berkaitan penggunaan tembakau dan Evali (kecederaan paru-paru akibat  penggunaan rokok elektronik atau produk vape),” tambahnya.
"Keseluruhan idea di sebalik GEG adalah untuk mencegah ketagihan kepada produk ini."
RUU Kawalan Hasil Tembakau dan Kawalan Merokok 2022 dibentangkan untuk bacaan kali pertama pada 27 Julai lalu.
Perbahasan mengenai topik itu diteruskan di Dewan Rakyat hari ini.
Jika diluluskan, RUU itu akan menjenayahkan penggunaan mana-mana produk tembakau atau produk pengganti tembakau terhadap mereka yang dilahirkan selepas 2007.
Ia juga melarang pemilikan dan penggunaan alat merokok sebagai tembakau dan bahan merokok, dengan pesalah boleh didenda sehingga RM5,000.
Menteri Kesihatan Khairy Jamaluddin berkata RUU itu adalah untuk melindungi generasi masa depan negara daripada terlibat dalam tabiat merokok dan ketagihan, dan untuk mengurangkan peratusan perokok di Malaysia kepada kurang dari 5% menjelang 2040.
Statistik kerajaan dari 2019 menunjukkan bahawa satu dari lima rakyat Malaysia berumur 15 tahun ke atas adalah perokok.
Ia juga mendapati 17% daripada mereka yang berumur 13 hingga 15 tahun adalah perokok, begitu juga 9% kanak-kanak berumur 12 tahun ke bawah.
Dalam pada itu, Koh berkata ketagihan adalah "penyakit yang amat sukar untuk dirawat".
“Kita perlu mencegah ketagihan awal dengan tidak membenarkan anak-anak kita melakukan tabiat tidak sihat itu,” tambahnya.
"Kita semua tahu dan boleh melihat sendiri kanak-kanak seawal usia 14 tahun turut bereksperimen dengan rokok dan produk vape. Apabila mereka mencecah usia 20-an, mereka boleh menjadi ketagih jika tidak ketagih sewaktu remaja."
Beliau turut menggesa ahli Parlimen supaya tidak mengecewakan suara majoriti rakyat dalam perkara ini, selain meminta Kementerian Kesihatan tetap meneruskan pelaksanaan GEG.
“Walaupun dengan larangan penjualan rokok kepada mereka yang berumur 18 tahun ke bawah, kita tetap tidak dapat menghalang generasi baru daripada merokok.
“Dengan pelaksanaan yang baik, penguatkuasaan dan sokongan orang ramai, kami percaya GEG akan berkesan dalam mencegah perokok dan penghisap vape pada masa yang akan datang,” katanya.


Program pemberian vaksin sektor pembinaan bermula 1 Julai, kata Khairy

Program pemberian vaksin Covid-19 bagi sektor pembinaan akan dimulakan pada 1 Julai ini dengan penyelarasan bersama kementerian kerja raya.Menteri Penyelaras Program Imunisasi Covid-19 Kebangsaan Khairy Jamaluddin berkata pemberian vaksin bagi sektor itu akan difokuskan kepada tapak pembinaan dan projek perlu yang masih beroperasi sewaktu perintah kawalan pergerakan (PKP).“Kita memberi tumpuan kepada semua sektor ekonomi penting yang kini dibuka dan beroperasi,” katanya pada sidang media program pertama pemberian vaksin sektor pengangkutan dikendalikan Lembaga Pelabuhan Klang (LPK) bermula hari ini.Turut hadir ialah Menteri Pengangkutan Wee Ka Siong.Khairy yang juga menteri sains, teknologi dan inovasi berkata pihaknya juga akan memperluas program pemberian vaksin kepada sektor perladangan yang masih dalam peringkat perbincangan.“Badan Bertindak Imunisasi COVID-19 (CITF) sudah mula perbincangan dengan kementerian perusahaan perladangan dan komoditi sebab ladang-ladang juga masih beroperasi.“(Ini dalam usaha) untuk kita membawa pusat pemberian vaksin (PPV) industri ini ke ladang-ladang ataupun estet untuk pekerja-pekerja,” katanya.Sementara itu, Khairy berkata sehingga semalam negara mencapai 15.1 peratus mereka yang disuntik dos pertama dan 5.8 peratus lengkap suntikan dua dos.“Jadi kita semakin menghampiri nilai ambang 10 peratus yang diperlukan untuk kita membuat peralihan kepada fasa dua (sekatan pergerakan penuh) sama dengan nilai ambang jangkitan dan juga nilai ambang kemudahan unit rawatan rapi hospital,” katanya.Terdahulu, Khairy berkata pemberian vaksin sektor pengangkutan yang bermula hari ini akan membabitkan tiga mod industri itu meliputi maritim, udara dan darat yang beroperasi sepanjang PKP.Beliau berkata menerusi pemberian di PPV pertama sektor pengangkutan maritim di Dewan Kelab Sukan Lembaga Pelabuhan Klang itu, seramai 10,000 orang pelaut dan petugas pelabuhan dijangka menerima suntikan bagi fasa pertama.


Lebih relevan jika Amanah bergabung dengan DAP, kata penganalisis

Cadangan untuk menggabungkan Amanah dan PKR tidak akan berjaya menarik undi Melayu menyokong Pakatan Harapan (PH), sebaliknya parti serpihan PAS itu akan memberikan impak yang lebih besar sekiranya bergabung dengan DAP, kata penganalisis.Awang Azman Awang Pawi dari Universiti Malaya berkata, PKR sudah mempunyai elemen Melayu dan Islam menerusi beberapa pemimpin utama mereka.Katanya, dengan kemasukan pemimpin Amanah, kebimbangan orang Melayu kepada DAP akan berkurangan.“DAP boleh beri ruang timbalan atau naib-naib presiden kepada Amanah, selain majlis tertinggi mereka,” katanya kepada MalaysiaNow.“Sekiranya terjadi, ia dapat mencairkan ‘kecinaan’ DAP yang sering menjadi sasaran persepsi dan manipulasi propaganda musuh politik mereka.”Cadangan itu senada dengan Ahli Dewan Undangan Negeri Sungai Pelek Ronnie Liu yang mahu parti majoriti Cina itu bergabung dengan parti lain untuk menjadi parti yang mewakili kepelbagaian kaum.Terbaru, beliau berkata parti itu perlu dijenamakan semula bagi membuang imej Cina DAP.Cadangan gabungan antara PKR dan Amanah ditimbulkan selepas kekalahan memalukan PH pada Pilihan Raya Negeri (PRN) Melaka pada November selepas BN membentuk kerajaan negeri dengan dua pertiga majoriti daripada 38 kerusi yang dipertandingkan.PKR tidak memenangi sebarang kerusi, manakala DAP menyaksikan pengurangan kerusi yang disandang wakil mereka.Beberapa pemerhati menyatakan kekalahan itu akibat kegagalan PH menarik undi orang Melayu, justeru cadangan menggabungkan PKR dan Amanah bertujuan untuk menarik undi kaum terbesar Malaysia itu.Presiden PKR Anwar Ibrahim memaklumkan cadangan untuk kebaikan kedua-dua parti itu boleh dilaksanakan namun perlu dibincangkan terlebih dahulu, manakala kepimpinan Amanah menolak sama sekali cadangan itu.Amanah ditubuhkan pada 2015 oleh beberapa bekas pimpinan PAS yang tewas pada pemilihan parti pada tahun yang sama.Parti itu, yang menjadi sebahagian daripada PH ketika memenangi Pilihan Raya Umum ke-14 (PRU14) tiga tahun dengan menggunakan jenama Islam progresif sebagai ideologinya.Menurut Awang Azman, masyarakat kelas menengah melihat imej DAP yang tebal dengan kecinaan itu perlu dicairkan, dan membuktikan bahawa parti itu mewakili semua rakyat Malaysia.Amanah akan ‘tenggelam’Bagaimanapun, penganalisis politik dari Universiti Utara Malaysia, Ahmad Marthada Mohamed berkata gabungan antara Amanah dan DAP sukar direalisasikan kerana perbezaan ideologi antara kedua-dua parti itu.“Gabungan itu akan beri imej positif kepada DAP tetapi Amanah akan lari daripada prinsip penubuhan mereka,” katanya kepada MalaysiaNow.Katanya, Amanah tetap perlu memikirkan prospek bergabung dengan parti lain untuk survivalnya.Dalam konteks undi Melayu, Marthada berkata Amanah tidak berpeluang untuk menang jika Umno, PAS dan Bersatu bergabung pada PRU15 akan datang.Justeru, katanya, PKR menjadi alternatif yang baik memandangkan parti itu mempunyai sejumlah sokongan daripada pengundi Melayu yang ingin dimenangi oleh Amanah.“Melihat secara terperinci, Amanah tidak mempunyai sokongan akar umbi. Pengundi-pengundi menyokong PH pada dasarnya, mereka tidak sokong Amanah.”Mengenai penerimaan masyarakat Cina terhadap DAP sekiranya berjaya bergabung dengan Amanah, Awang Azman berkata kaum itu harus berubah dan menerima realiti kemajmukan Malaysia.“Meskipun ada peningkatan undi Cina kepada MCA dalam PRN Melaka, hakikatnya masih kurang.“Masalah PH ialah menyakinkan pengundi Melayu. Hanya 10% undi Melayu sudah memadai untuk PH menang pilihan raya,” katanya.


Wan Saiful letak jawatan ketua penerangan Bersatu

Ahli Parlimen Tasek Gelugor Wan Saiful Wan Jan hari ini mengumumkan hasrat untuk meletak jawatan sebagai ketua penerangan Bersatu selepas didakwa di mahkamah semalam atas tuduhan rasuah RM6.9 juta berhubung Program Jana Ekonomi Pemerkasaan Kontraktor Bumiputera Berwibawa (JanaWibawa).
Wan Saiful, dalam sidang media di Parlimen hari ini berkata, hasrat untuk melepaskan jawatan itu dibuat untuk membersihkan namanya, namun pada masa sama menegaskan masih memegang jawatan ahli Majlis Pimpinan Tertinggi (MPT) Bersatu.
Hasrat meletak jawatannya itu disampaikan kepada Presiden Bersatu Muhyiddin Yassin dan setiausaha agung parti Hamzah Zainudin, katanya, selain menambah yang keputusan itu terletak kepada MPT.
Selepas ditahan Suruhanjaya Pencegahan Rasuah Malaysia (SPRM) kelmarin, beliau dibawa ke mahkamah untuk berdepan dengan tuduhan memberi dan menerima rasuah tersebut.
Wan Saiful bagaimanapun mengaku tidak bersalah, ketika Muhyiddin mendakwa kes mahkamah terhadap pemimpin parti itu didalangi Presiden Umno Ahmad Zahid Hamidi yang bertujuan untuk melemahkan partinya.
Wan Saiful membandingkan keputusannya melepaskan jawatan parti dengan pihak lain yang berdepan pertuduhan mahkamah, yang menurutnya menggunakan jawatan eksekutif mereka untuk kepentingan sendiri.
"Jawatan ketua penerangan adalah jawatan eksekutif dalam parti, maka saya melepaskan jawatan eksekutif ini kerana inilah juga pegangan yang saya yakini selama ini sehinggalah saya dapat bersihkan nama saya melalui proses perundangan.
"Keputusan yang saya ambil ini sesuai dengan prinsip integriti dan perjuangan yang saya junjung selama ini.
“Tindakan ini ingin juga, saya nak tegaskan, membezakan antara saya dengan kluster mahkamah yang bermaharajalela dalam kerajaan Pakatan Harapan (PH) dan Barisan Nasional (BN) hari ini," katanya.
Pada masa sama, Wan Saiful menekankan untuk tidak teragak-agak mengambil tindakan perundangan jika ada pihak cuba memburuk-burukkan namanya.
"Jadi jangan sesekali ada mana-mana pihak cuba menyamakan saya dengan individu-individu lain dalam kluster mahkamah."
Tambahnya, keputusan beliau meletak jawatan ini sesuatu yang baik untuk Perikatan Nasional (PN) dan Bersatu, menjadi bukti apa yang diperjuangkan gabungan itu selama ini dilaksanakan.
"Ini membuktikan dalam Bersatu dan PN kita tak teragak-agak.
“Kita juga bukan jenis yang bermuka-muka dalam menggunakan jawatan untuk kepentingan peribadi."
Wan Saiful berkata beliau berharap rakyat dapat melihat kepincangan dalam pentadbiran kerajaan ketika ini yang mengabaikan kepentingan rakyat untuk kepentingan politik mereka.
"Berbanding fokus kepada isu-isu rakyat, kos sara hidup yang semakin meningkat, isu bekalan telur dan ayam dalam pasaran. Tetapi apa yang dibuat adalah proses membalas dendam.
"Kesumat politik ini adalah sesuatu yang berterusan dalam kerajaan hari ini, sebagai langkah untuk menutup kegagalan mereka melaksanakan tugas dan tanggungjawab yang sewajarnya mereka jalankan."


Permintaan hartanah di bandar luar KL meningkat pada 2020

Permintaan untuk hartanah terpakai pada 2020 adalah lebih baik bagi bandar-bandar di luar Kuala Lumpur, menurut sorotan permintaan hartanah subsale iProperty.com.myMenurut iProperty.com.my 2020 Property Demand Analytics, bandar seperti Shah Alam dan Seremban merekodkan permintaan positif, masing-masing pada +1.7% dan +0.9%, sementara permintaan terhadap Pusat Bandaraya KL (KLCC) menguncup sebanyak -8.9% dengan penurunan pertumbuhan modal sebanyak -11%.“Permintaan terhadap hartanah di Kuala Lumpur jatuh sebanyak -1.3% dengan penurunan angka kunjungan pengguna bagi apartmen dan rumah pangsa. Ini disebabkan antara kumpulan paling teruk terjejas akibat pandemik Covid-19 adalah B40,” kata Pengurus Besar Penyelesaian Data Pengguna REA Group Asia Premendran Pathmanathan dalam satu pembentangan hari ini.Beliau menambah kawasan pinggir bandar Selangor mendapat manfaat daripada perpindahan keluar populasi ekoran pandemik Covid-19.Mengenai permintaan yang lebih tinggi unit rumah terpakai di luar Kuala Lumpur, beliau mengatakan beberapa faktor mendorong kepada peningkatan perpindahan keluar populasi dan trend baru bekerja dari rumah.Ia menyaksikan orang berpindah ke kawasan perumahan mampu milik di pinggir-pinggir bandar di Selangor dan negeri-negeri lain, menyebabkan pasaran hartanah Kuala Lumpur suram.“Kawasan kediaman pinggir bandar menawarkan rumah lebih besar dengan lebih nilai untuk wang pembeli dan menyaksikan pertumbuhan permintaan yang begitu pesat,” katanya, dan menyenaraikan daerah seperti Puncak Alam, Dengkil dan Semenyih.Selangor menjadi satu-satunya negeri utama yang mencatat permintaan positif hartanah terpakai sejak bermulanya pandemik, dengan Serendah merekodkan pertumbuhan permintaan tertinggi pada 2020 kerana kebanyakan minat tertumpu pada apartmen dan rumah pangsa berharga kurang daripada RM100,000 bersaiz kurang daripada 750 kaki persegi.Sementara itu, bandar-bandar seperti Kepala Batas dan Balik Pulau di Pulau Pinang dan Muar, Batu Pahat, Iskandar Puteri dan Kluang di Johor juga turut menarik minat pembeli, yang menyumbang kepada keseluruhan trend permintaan hartanah pada tahun 2020.Premendran mengatakan penurunan permintaan hartanah di Kuala Lumpur sudah dijangka, apabila perintah kawalan pergerakan dilaksanakan.“Pandemik Covid-19 mengubah cara orang hidup dan bekerja, dan 2021 bakal menjadi tahun mencabar kerana pasaran hartanah banyak bergantung pada ekonomi sesebuah negara,” katanya, dan menambah pasaran hartanah akan pulih selepas vaksin Covid-19 diperkenalkan.Beliau juga menyentuh usaha kerajaan seperti pengecualian duti setem pasaran sekunder di bawah Belanjawan 2021, pengurangan secara beransur-ansur Kadar Dasar Semalaman (OPR) dan pengurangan caruman Kumpulan Wang Simpanan Pekerja (KWSP) yang katanya diharap dapat mencetuskan minat pembeli untuk membeli hartanah terutamanya dalam kalangan kelas pertengahan dan atasan.


3 mayat mangsa banjir Telemong ditemui

Dua mayat wanita dan satu lelaki, dipercayai daripada kumpulan lima individu yang dilapor hilang dalam kejadian banjir lumpur di Telemong ditemui pasukan mencari dan menyelamat (SAR) hari ini.Mayat pertama ditemui pada pukul satu tengah hari manakala mayat dua wanita ditemui pada 1.20 tengah hari dan 2 petang, kira-kira dua hingga 5 kilometer dari kawasan mereka dilapor hanyut di kawasan sungai di kampung itu.Pegawai Operasi Jabatan Bomba dan Penyelamat Mohd Sufian Yakob berkata operasi mencari dan menyelamat bermula 9 pagi ini di kawasan mereka dilapor hilang. “Setakat ini kami telah jalankan operasi sehingga lima kilometer radius,” katanya ketika ditemui di tempat kejadian.Semalam Bernama melaporkan polis menerima laporan berhubung kehilangan lima orang dalam kejadian di Telemong, Bentong, Pahang.“Saya mengesahkan lima orang itu dipercayai hilang…saya juga menerima laporan berhubung satu penemuan mayat tetapi saya perlu mengesahkannya,” kata Ketua Polis Daerah Bentong Zaiham Mohd Kahar kepada Bernama.Terdahulu Pengerusi Pasukan Bomba Sukarela Telemong Lai Wah Foong berkata laluan masuk ke tempat kejadian sebelum ini tidak boleh dilalui susulan kejadian tanah runtuh di Lebuhraya Kuala Lumpur-Karak.


55% populasi, 76.8% dewasa lengkap vaksinasi Covid-19

Sebanyak 55% atau 17,973,545 individu daripada populasi negara sudah lengkap menerima suntikan vaksin Covid-19 setakat semalam, menurut Jawatankuasa Khas Jaminan Akses Bekalan Vaksin Covid-19 (JKJAV).Sementara itu, sebanyak 21,783,871 atau 66.7% populasi telah menerima vaksin sekurang-kurangnya satu suntikan termasuk dos tunggal CanSino.JKJAV menerusi perkongsian infografik di laman Twitter rasminya hari ini memaklumkan 92.7% populasi dewasa sudah menerima sekurang-kurangnya satu dos termasuk penerima vaksin dos tunggal CanSino sementara 76.8% lengkap vaksinasi.Setakat semalam, sebanyak 39,685,414 dos vaksin telah diberikan menerusi Program Imunisasi Covid-19 Kebangsaan (PICK) dan 292,298 dos daripadanya diberikan semalam.


Pelantikan TPM prerogatif Muhyiddin, kata Annuar Musa

Perdana Menteri Muhyiddin Yassin harus diberi ruang seluasnya untuk memimpin negara, serta menentukan corak pentadbirannya tanpa ada sebarang tekanan, kata Menteri Wilayah Persekutuan Annuar Musa.Beliau yang juga setiausaha agung Barisan Nasional (BN) berkata, soal berkaitan pelantikan jawatan timbalan perdana menteri adalah merupakan hak istimewa atau prerogatif perdana menteri.“Timbalan perdana menteri itu adalah orang paling kanan kepada perdana menteri, bolehkah letak seseorang yang tidak boleh bekerjasama? Sudah tentu tidak begitu,” katanya.“Perdana menteri fikir tidak perlu ada jawatan timbalan perdana menteri dan gunakan sistem empat menteri kanan, kita terima.“Kalau sekarang perdana menteri berubah fikiran nak seorang timbalan perdana menteri pun kita terima,” katanya kepada media selepas majlis penyampaian sumbangan kepada komuniti Putrajaya di bawah Wilayah Cakna 3.0 di Putrajaya hari ini.Beliau berkata demikian ketika diminta mengulas laporan media berkenaan desas-desus tiga pemimpin Umno disebut-sebut dipertimbangkan untuk dilantik sebagai timbalan perdana menteri iaitu Timbalan Presiden Umno Mohamad Hasan, Naib Presiden Umno Ismail Sabri Yaakob dan bekas naib presiden Umno Hishammuddin Hussein.Annuar berkata adalah tidak salah untuk memberikan syor dan pandangan, tetapi ia tidak harus dilihat seolah-olah perdana menteri ditekan.“Timbalan perdana menteri itu adalah orang paling kanan kepada perdana menteri, bolehkah letak seseorang yang tidak boleh bekerjasama? Sudah tentu tidak begitu,” katanya.


Putrajaya umum lanjutan, faedah bagi doktor kontrak, rangka penyelesaian jangka panjang

Perdana Menteri Muhyiddin Yassin hari ini mengumumkan lanjutan dua tahun kontrak pegawai perubatan, pergigian dan farmasi lantikan kontrak selepas mereka melengkapkan empoh khidmat wajib, mengatakan ia adalah langkah segera ketika penyelesaian jangka sederhana dan panjang sedang dirangka kementerian kesihatan (KKM).Muhyiddin berkata Kabinet turut bersetuju melanjutkan pelantikan secara kontrak untuk tempoh maksimum empat tahun ke atas pegawai perubatan dan pegawai pergigian yang diterima mengikuti pengajian kepakaran dalam tempoh kontrak dua tahun pertama.“Kerajaaan amat menghargai sumbangan para doktor sebagai barisan hadapan dalam berhadapan perang Covid-19 dan Kerajaan akan terus komited untuk memastikan kebajikan dan laluan kerjaya pegawai perubatan, pegawai pergigian dan pegawai farmasi lantikan kontrak diberikan perhatian sewajarnya serta bersifat adil,” katanya.Langkah yang diumumkan perdana menteri hari ini adalah susulan beberapa tuntutan daripada pegawai perubatan kontrak agar kerajaan menyelesaikan rungutan mengenai pengesahan jawatan tetap mereka sehingga menyebabkan ramai doktor muda bertindak berhenti sekali gus keluar daripada perkhidmatan awam.Menurut Muhyiddin, kerajaan memahami kebimbangan dan masalah yang dihadapi kumpulan pegawai perubatan, pergigian dan farmasi lantikan kontrak berhubung kesetaraan laluan kerjaya mereka.Justeru, katanya, Kabinet bersetuju agar pelantikan secara kontrak diuruskan mengikut kesetaraan kerjaya pegawai tetap dan ditawarkan cuti belajar bergaji penuh serta tajaan pengajian yang setara dengan cuti belajar bergaji penuh dan hadiah latihan persekutuan.“Antara persetujuan lain yang turut dicapai adalah menambah baik kemudahan atau faedah yang ditawarkan kepada pegawai perubatan, pegawai pergigian dan pegawai farmasi lantikan kontrak seperti cuti tugas khas perubatan, cuti tibi dan kemudahan tambang mengunjungi wilayah asal.”Muhyiddin berkata keputusan-keputusan yang diumumkan hari ini akan memberi ruang kepada kerajaan untuk memuktamadkan kajian reformasi sistem kesihatan yang sedang dilaksanakan KKM.


SPRM nafi intimidasi terhadap Maszlee, siasatan ikut SOP

Suruhanjaya Pencegahan Rasuah Malaysia (SPRM) hari ini menafikan sekeras-kerasnya tuduhan Ahli Parlimen Simpang Renggam Maszlee Malik yang mendakwa kononnya pegawai agensi itu melakukan intimidasi terhadapnya.Menurut SPRM, pihaknya menjalankan siasatan terhadap Maszlee dengan mengikut prosedur operasi standard (SOP) selepas menerima dua aduan terhadapnya dan siasatan terhadapnya masih berjalan.“SPRM ingin menegaskan bahawa proses siasatan perlu dijalankan setelah terdapat aduan rasmi berhubung sesuatu kesalahan rasuah dan penyelewengan sebagaimana peruntukan undang-undang.“Setiap siasatan yang dijalankan adalah mengikut prosedur operasi standard (SOP) dengan menemu bual beberapa saksi yang terlibat.“SPRM tidak akan tunduk kepada tekanan dari mana-mana pihak untuk mengalihkan isu rasuah dan penyelewengan dengan pelbagai tekanan yang sengaja dibuat,” kata agensi itu dalam sebuah kenyataan.Semalam, bekas menteri pendidikan itu dilaporkan berkata siasatan SPRM terhadapnya dan beberapa pegawainya di Parlimen Simpang Renggam adalah satu bentuk intimidasiMaszlee berkata, beliau difahamkan bahawa SPRM turut menyoal siasat beberapa pegawai di kementerian pendidikan yang didakwanya sebagai usaha untuk mencari kesalahan terhadap dirinya.“Saya perlu bawa kepada perhatian umum dan kementerian dalam negeri (KDN) bahawa saya sedang diintimidasi oleh pegawai SPRM di Simpang Renggam. Untuk apakah ini?“Mereka juga melakukan intimidasi terhadap orang yang pernah membantu saya,” katanya.Dalam pada itu, SPRM berkata siasatan yang dijalankan terhadap Maszlee akan berteraskan prinsip ketelusan, keadilan dan profesionalisme serta berlandaskan undang-undang yang diperuntukkan.“SPRM berharap agar pihak yang terlibat memberikan kerjasama penuh dan berhenti mensensasikan proses siasatan ini.”


Bekas MB Johor meninggal dunia

Bekas menteri besar Johor Osman Sapian meninggal dunia di rumah anaknya di Damansara, Kuala Lumpur, pada pukul 11.45 malam tadi.Perkara itu disahkan oleh abangnya, Aziz Sapian malam tadi.“Saya diberitahu mengenai pemergiannya oleh salah seorang adik saya lebih kurang (pukul) 11 lebih tadi.“Buat masa ini, ahli keluarga di Kuala Lumpur sedang menguruskan urusan jenazahnya,” kata beliau kepada ketika dihubungi tengah malam tadi.Pada 13 Oktober, Osman, 69, yang juga ahli Dewan Undangan Negeri Kempas dan ketua Bersatu Ayer Hitam itu dilaporkan dimasukkan ke Hospital Pakar KPJ Johor selepas diserang strok ringan dan pada November lalu beliau dilaporkan dirawat di  Hospital Pengajar Universiti Putra Malaysia (HPUPM), Selangor.Osman dilantik sebagai menteri besar Johor ke-16 selepas pilihan raya umum pada 2018.Beliau adalah menteri besar bagi tempoh 12 Mei 2018 sehingga 8 April 2019.


Adakah Madani bermaksud balas dendam?

Tindakan pendakwaan terhadap Ketua Penerangan Bersatu Wan Saiful Wan Jan oleh pihak Suruhanjaya Pencegahan Rasuah Malaysia (SPRM) atas tuduhan meminta dan menerima rasuah dari kontraktor yang terlibat dalam tender JanaWibawa di saat PRN (pilihan raya negeri) di enam buah negeri kian menghampiri, ditafsir sebagai bermotifkan politik oleh banyak pihak.
Antara asas penubuhan Bersatu adalah menentang rasuah dan salah guna kuasa tanpa melibatkan campurtangan atau tekanan ke atas mana-mana agensi penguatkuasa kerajaan, apatah lagi sistem kehakiman negara.
Namun umum tahu bahawa ketika kempen PRU lalu, Rafizi Ramli yang kini menteri ekonomi kerajaan luar tabie pernah membuat kenyataan berbaur ugutan kononnya beliau mahu "mencari" Ketua Pesuruhjaya SPRM Azam Baki jika Pakatan Harapan (PH) berjaya mentadbir negara.
Persoalannya adakah beliau telah menemui Azam?
Ironinya Perdana Menteri Anwar Ibrahim bukan saja cakap berbelit dalam hal mereformasikan institusi kerajaan sepertimana propaganda serta janji dari pihak partinya sebelum PRU, malah beliau secara terbuka telah melanggar beberapa perkara yang dianggap prinsipnya sendiri iaitu lantikan politik melibatkan ahli keluarganya, memegang jawatan menteri kewangan serta tidak meletakkan SPRM di bawah seliaan Parlimen hingga kini.
Lebih memperparahkan keadaan ialah PM ke-10 itu seolah-olah tiada idea bagaimana untuk memulihkan ekonomi negara, apatah lagi untuk mengurangkan beban kenaikan kos sara hidup seperti harga keperluan bahan makanan asas, harga minyak yang dijanjikan boleh turun lagi serta prinsip untuk menentang penyamun yang seringkali ditujukan terhadap Umno-BN yang merupakan seteru tradisi PKR-PH selama ini.
Justeru itu ramai rakyat di luar sana melibat slogan kerajaan Madani itu sebagai retorik yang hanya indah dibibir namun penuh dendam kesumat untuk membenamkan pihak lawan yakni Perikatan Nasional (PN) yang telah bertekad untuk menjadi pembangkang yang profesional demi proses semak imbang dalam negara.
Tidak keterlaluan kerajaan hari ini hilang fokus utama untuk mendahulukan permasalahan rakyat apabila menumpukan perhatian untuk melumpuhkan PN supaya Umno-DAP dapat berkuasa secara diktator serta zalim.
Ayuh rakyat Malaysia sekalian terutamanya para penjawat awam yang ditekan, para pekerja swasta dan sendirian yang merayu pengeluaran Kumpulan Wang Simpanan Pekerja (KWSP), serta peniaga kecil termasuk B40.
Mari sama-sama kita BERSATU ajar keangkuhan kerajaan luar tabie hari ini yang membohongi para pengundi sendiri pada PRU lalu.
Muhammad Faiz Na'aman adalah ahli Majlis Pimpinan Tertinggi Bersatu.
* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Penganalisis jelaskan mengapa matlamat sama tidak dapat satukan Bersatu dan Pejuang di Johor

Walaupun parti-parti politik seperti Bersatu dan Pejuang mempunyai persamaan dalam agenda seperti mahu menghalang kumpulan kluster mahkamah Umno pada Pilihan Raya Negeri (PRN) Johor, namun penganalisis berkata sebarang kerjasama antara mereka sukar dilakukan, walaupun dalam berdepan seteru politik yang sama seperti bekas perdana menteri Najib Razak.Najib yang tumbang dari tampuk pentadbiran kerajaan pada pilihan raya umum (PRU) 2018 dan disabitkan bersalah kerana jenayah rasuah pada 2020, menjadi sasaran serangan Presiden Bersatu Muhyiddin Yassin dan Pengerusi Pejuang Dr Mahathir Mohamad.Bagaimanapun, tanpa kerjasama, kedua-dua parti itu sukar untuk mengalahkan Umno dan Barisan Nasional (BN) kerana undi kepada mereka berpecah.Seorang penganalisis politik Melayu berkata, antara yang menyukarkan kedua-dua parti itu untuk bekerjasama ialah disebabkan keegoan pemimpin Pejuang.Kamarul Zaman Yusoff dari Universiti Utara Malaysia (UUM) menyifatkan pimpinan Pejuang sepertinya masih terbuai oleh kegemilangan lalu era pentadbiran Mahathir.Katanya, sudah terbukti bekas perdana menteri itu tidak lagi mempunyai pengaruh besar dalam arena politik tanah air.“Contohnya dalam Pilihan Raya Kecil (PRK) Dewan Undangan Negeri (DUN) Slim pada 15 Ogos, 2020, calon bebas yang diletakkan oleh Pejuang, Amir Khusyairi Mohamad Tanusi, hanya beroleh 2,115 undi sahaja berbanding undi calon BN Mohd Zaidi Aziz dengan 13,060 undi,” katanya kepada MalaysiaNow.Atas sebab itu, katanya, beliau tidak terkejut sekiranya majoriti daripada 42 calon Pejuang dalam PRN Johor akan kehilangan wang deposit masing-masing disebabkan perkiraan tidak rasional pimpinan parti itu dalam cubaan mencatur politik negara.Dalam PRN Johor, Bersatu bersama-sama gabungan Perikatan Nasional (PN) bertanding di 56 kerusi DUN yang dipertandingkan.Manakala Pejuang secara bersendirian bertanding di 42 kerusi DUN.Kamarul menambah, sekiranya pimpinan Pejuang berfikir secara rasional, sepatutnya mereka mengambil keputusan untuk bergabung dengan parti lain yang mempunyai aspirasi yang sama khususnya Bersatu yang disifatkan sebagai luaran dan dalamannya mempunyai ciri-ciri yang sama dengan parti itu.“Tetapi disebabkan rasa besar diri dan dendam kerana Muhyiddin Yassin tidak mengikut beliau supaya tidak bekerjasama dengan Umno pada Februari 2020 dahulu, maka ruang untuk bekerjasama (lagi) mereka tutup,” katanya.Muhyiddin dan Mahathir menubuhkan Bersatu pada 9 September, 2016 ketika kemuncak krisis 1MDB semasa era pentadibiran Najib.Kedua-dua Muhyiddin dan Mahathir tidak sehaluan selepas Langkah Sheraton yang menyaksikan kerajaan Pakatan Harapan (PH) tumbang selepas 22 bulan memerintah.Selepas itu, Mahathir dan beberapa ahli Parlimen Bersatu digugurkan keahlian dan menubuhkan Pejuang yang akan bertanding buat pertama kali pada PRN Johor kali ini.Pejuang dan Bersatu akan bertembung di kebanyakan kerusi dalam PRN Johor kali ini.Selepas PRN Johor keadaan akan berbezaMenurut Kamarul, selepas kekalahan teruk dalam PRN Johor pada 12 Mac ini akan menyedarkan Pejuang dari lena yang panjang serta mula mencari-cari “kawan” untuk bekerjasama.Sementara itu, Shamsul Amri Baharuddin dari Universiti Kebangsaan Malaysia (UKM) tidak bersetuju dengan penggunaan istilah “kerjasama”.Baginya, kedua-dua parti itu saling “bekerjasama” menentang apa yang mereka percaya tidak benar dan tidak patut berlaku.Tetapi, bentuk kerjasama yang diimpikan oleh sesetengah pihak tidak tercapai mengambil kira faktor taat setia pengikut-pengikut parti terhadap pemimpin masing-masing.“Ada yang sayangkan Mahathir, ada yang sayang Muhyiddin,” katanya kepada MalaysiaNow.Selain itu, beliau menjelaskan kepentingan dan pendirian pemimpin-pemimpin parti juga berbeza meskipun dilihat membawa naratif yang sama seperti menjaga kepentingan orang Melayu, hak sama rata kepada semua kaum dan memperkasa ekonomi.Katanya, sejarah sudahpun membuktikan kerjasama politik sememangnya boleh berlaku tetapi hanya bersifat sementara disebabkan perbezaan pendirian dan kepentingan bagi parti-parti politik.Beliau menyorot kembali sejarah penubuhan Umno pada tahun 1946 yang dikatakan berjaya mewujudkan satu landasan yang menyatukan kepentingan beberapa pihak.Ini termasuk perjuangan menentang Malayan Union, melindungi golongan elit seperti raja-raja Melayu dan kepentingan golongan bawahan seperti masyarakat Melayu di kampung-kampung.Dan ketika itulah, katanya, satu pertemuan yang melibatkan beberapa kepentingan berbeza dapat disatukan.“Kelompok-kelompok yang (mempunyai) kepentingan berbeza tapi akhirnya menemui satu landasan atau tapak integrasi saya panggil. Tapak integrasi inilah yang menyatukan mereka sementara.“Jadi, kenapa tadi saya kata sementara? Sebab di dalamnya ada personaliti-personaliti yang mempunyai minat dan kedudukan yang berbeza,” katanya sambil menambah kepentingan peribadi personaliti-personaliti dalam Umno semakin meningkat selepas pengasasnya Onn Jaafar meninggalkan parti itu.“Tunku Abdul Rahman lawan dengan Onn. Onn pula nak parti dibuka kepada bukan Melayu. Jadi, perjuangan (parti) sebenarnya satu perjuangan ideologi atau pendirian pemimpin masing-masing.”


Lebih 4,000 hilang pekerjaan di Sarawak sepanjang pandemik Covid-19

Penularan pandemik Covid-19 telah mengakibatkan 4,037 rakyat di Sarawak kehilangan pekerjaan mereka, kata Timbalan Menteri di Jabatan Premier Sarawak Gerawat Gala.Beliau berkata sebagai langkah bantuan segera, kerajaan Sarawak telah melaksanakan lapan pakej Bantuan Khas Sarawakku Sayang (BKSS) berjumlah RM5.7 bilion bagi meringankan beban rakyat yang terkesan termasuk golongan kehilangan pekerjaan.“Bagi mengurangkan isu pengangguran, Sarawak melaksanakan Graduate Enhancement Training Sarawak (GETS) untuk graduan. Selain itu, kerajaan Sarawak akan melaksanakan program Industry Workforce Development Programme dengan kerjasama daripada industri bagi pemberi latihan dalam industri.“Pakej BKSS ini juga termasuk pemberian tunai kepada kumpulan B40, bantuan tunai untuk pengusaha kecil dan sederhana selain penangguhan bayaran sewa premis,” katanya.Beliau berkata demikian ketika menjawab soalan Safiee Ahmad (GPS-Daro) semasa sesi pertanyaan pada hari kedua Persidangan Dewan Undangan Negeri (DUN) Sarawak ke-19 hari ini.Gerawat berkata Pertubuhan Keselamatan Sosial (Perkeso) juga mengadakan program seperti Go Rural Area Programme (GRAP) dan karnival kerjaya bagi memberi maklumat mengenai peluang pekerjaan.“Dengan keadaan ekonomi yang kembali pulih selepas Covid-19, semakin banyak industri yang turut giat melaksanakan pameran kerjaya seperti Sarawak Oil Palms Berhad dan Sarawak Petchem Sdn.Bhd,” katanya.Katanya, untuk jangka masa panjang, kerajaan Sarawak akan terus melaksanakan inisiatif-inisiatif di bawah Pelan Strategi Pembangunan Pasca Covid-19 2030 (PCDS 2030) untuk mewujudkan lebih banyak aktiviti ekonomi berproduktiviti tinggi, peluang pekerjaan dan perniagaan.“Adalah dijangkakan lebih kurang 200,000 peluang pekerjaan bergaji tinggi akan diwujudkan menjelang tahun 2030,” tambahnya.


Hal kalimah Allah harus dibincang secara tertutup, kata Anwar

Soal penggunaan kalimah Allah tidak seharusnya dibincang secara terbuka sehingga menimbulkan kekeliruan dalam kalangan umat Islam, kata Perdana Menteri Anwar Ibrahim.
Beliau sekali lagi menegaskan bahawa tindakan kerajaan menarik balik semula rayuan terhadap penggunaan kalimah Allah dibuat selepas perkara itu dirujuk kepada pandangan mufti-mufti serta titah Raja-raja Melayu.
Katanya hal berkenaan sudah beberapa kali dijelaskan termasuk ketika di dalam Parlimen mengenai penggunaan kalimah Allah yang dikhaskan kepada umat Islam di Semenanjung Malaysia.
“Maksudnya, umat Islam dalam Semenanjung Tanah Melayu sahaja boleh gunakan kalimah Allah untuk mengelakkan kekeliruan dan masalah dakyah agama lain, maka agama lain tidak diizinkan. Kemudian untuk Sabah dan Sarawak, ada sedikit kelonggaran dengan syarat-syarat yang ketat supaya tidak timbul kekeliruan.
“Boleh dibahas (Kalimah Allah), tetapi dalam majlis tertutup, (perbahasan mengenainya) tidak patut mengelirukan umat. Tetapi, kita (kerajaan) masih dituduh menggadaikan dan mengkhianati amanah rakyat,” katanya pada Muzakarah Ulama-Umara sempena Festival Turath Islami Selangor di Shah Alam hari ini.